text:
Dukuze Imana Umubyeyi mu byishimo bya Roho
Ku bemera Kristu , Noheli ni umunsi mukuru ushingiye kuri iri banga rikomeye : IMANA YIGIZE UMUNTU ! Hariho benshi bibaza icyo Imana yashakaga kugeraho : ni uko se kuba umuntu ari byiza kurusha kuba umumalayika ? Imana yakunze iki mu muntu ?
Nta gisubizo mfite. Icyakora ingaruka z’iryo hame ry’ukwemera ku myumvire yacu ni nyinshi cyane. Ndibanda kuri imwe muri zo :
I.Agaciro gakomeye Iyomwijuru yashatse guha Muntu
Hambere aha umuhanga w’umugereki mu byerekeye gutekereza (philosophe) witwa Protagoras (yabayeho hagati ya 490 na 420 mbere y’ivuka rya Yezu Kristu) yarihoreye ati « L’HOMME EST LA MESURE DE TOUTE CHOSE », ni ukuvuga ngo « Muntu ni we ugena byose, muri iyi si ». Nk’uko amateka abitwereka, hari abatari bake bakomeje kujya batangaza ko uyu muhanga yavuze ibidahuye n’ukuri kw’ibintu, nuko ndetse hakabaho n’aberekana ko imvugo nk’iyi ari iy’umupagani utazi ko Iyomwijuru ariyo igena byose! Nyamara umunsi mukuru wa Noheli ushimangira kiriya gitekerezo cya Protagoras, ndetse ukagishyira mu rwego rw’amahame adakuka!
II.« Byose bikorwa n’abantu »
Nkiri umwana muto, hari ibintu byinshi nabonaga nkibwira ko ari amayobera : uko amashanyarazi ateye, aho imodoka ikura ingufu zo kwiruka, uko indege ipima amatoni menshi ijya mu kirere ntihanantuke, uko umwana asamwa kugeza avutse….
Hari ibyo nemeraga nk’aho ari ubuhanga bwaturutse mu ijuru : icyo data cyangwa mama avuze cyose, icyo umwarimu abwiye abanyeshuri, icyemezo Burugumesitiri afashe, icyo Padiri avuze cyose….
Hari ibyo numvaga ko ari ukuri kudakuka kandi kwahozeho iteka : amategeko igihugu kigenderaho, ibyemezo by’umukuru w’igihugu kabone n’iyo byaba birenganya rubanda….
Aho mariye kuba mukuru :
(1)Naratangaye cyane umunsi namenye ko burya “Byose bikorwa n’abantu”nka njye nawe! Ntihakagire ukubeshya: ibyo tubona hano ku isi byose…byose uko bingana…bikorwa n’abantu. Ababikora kandi kenshi baba bashyize imbere inyungu zabo bwite , babikora babizi neza cyangwa se basa n’abasinziriye !
(2)Rimwe mu mabanga akomeye yavuye mu ijuru nkaba ndyemera n’umutima wanjye wose ni uko : Imana yigize umuntu ! Ibi bikaba bishatse kuvuga ngo : Burya Imana yacu ni Umuntu ! Imana y’umuntu ni undi ! Abantu twese turi Imana. Mbega inkuru nziza !
(3)Ikibazo aho kivukira ni hamwe gusa : Kumenya ko njyewe ndi Imana ni byiza cyane ariko ntibihagije ! Ngomba kumenya kandi nkemera ko ndatuye kuri iyi si njyenyine, ko na mugenzi wanjye ari Imana nkanjye.
(4)Ibyo tubamo hano mu isi ni intambara y’urudaca hagati y’Imana nyinshi, buri Mana ikarwanira kwambura izindi ubumana kugira ngo ibusigarane yonyine, hanyuma ibone uko ihaka izindi Mana!
Nyamara kubera ko twese mu by’ukuri tunganya ububasha(ubumana) , nta we uteze gutsinda burundu urwo rugamba. Tuzahora dushihurana ubuziraherezo ?
III. IBANGA RYA NOHELI
Imana ntizishobora kubana ziticaye ngo zishyikirane : Kuganira no kumvikana , Dia-logue: « Au commencent était le VERBE » (Jn1,1), bishatse kuvuga ngo : inkingi nyakuri, ishingiro ry’amateka y’umukiro w’abantu ni UKUGANIRA ! Kuganira abantu barebana mu maso ni bwo buryo bwonyine bwatanga AMAHORO muri Benekanyarwanda. Gushyira imbere inyungu z’Agatsiko zonyine (=guterana umugongo) nta kindi bishobora kubyara uretse intambara z’urudaca nk’izo tumazemo imyaka myinshi. Umunsi Abanyarwanda bemeye guhindukira bakaganira barebana mu maso (conversion), bakumvikana ko bose ari Abanyarwanda kimwe, nta nyagupfa nta nyagukira, bagafatanya guhitamo inzira zibanyuze zo kurema no gucunga neza INYUNGU RUSANGE (inyungu zifitiye bose akamaro), batibagiwe no gufata ingamba zo kurengera inyungu z’abantu ku giti cyabo…..uwo munsi bazahimbaze Noheli bizihiwe !
Umwanzuro
Noheli ni umunsi mwiza cyane kuko utwibutsa ko Iyomwijuru yarambitse ibirwanisho hasi, ikaba itagikeneye guhangana na Muntu, ahubwo ikaba yarafashe gahunda yo kumera nka we kugira ngo bakunde bavuge rumwe. Abagifitiye Iyomwijuru umujinya n’urwikekwe bibwira mu mitima yabo ko ihora ibacunga, yandika amakosa bakora hato na hato, kugira ngo ibabuze kwiberaho mu mahoro n’umunezero uko babishaka, barayirenganya ! Abayirakarira ngo irabahana ikaboherereza ibyago, barayibeshyera. Ibyo byose bikorwa n’abantu : abantu nibo bafite urufunguzo rw’amahoro basonzeye. Abanyarwanda bashatse amahoro bayagira. Nanone ariko niba bakomeje guhembera umuriro, ntuzabura kubatwika !
Noheli nziza ku Munyarwanda wese,cyane cyane uwumva ko ufitanye ikibazo n’Iyomwijuru:
Wowe watindahajwe ukaba udafite icyo ugaburira abana,
Wowe uri mu buroko kandi urengana,
Wowe uri mu marira no mu cyunamo kuko wiciwe,
Wowe urara mu mbeho kuko wasenyewe akaruri,
Wowe munyeshuri wicaye kuko Leta yakuvanguye ikanga kugutera inkunga,
Wowe utagira kivurira na kivugira,
Kanguka werekeze umutima ejuru: Si Iyomwijuru yagennye ako KARENGANE ugirirwa, ahubwo byakozwe n’abantu, abo wowe wita abayobozi bawe nibo babigena batyo, kandi abantu nkawe nibo bashobora guhaguruka bakabihindura, nawe ukabaho neza nk’abo ubona bariho neza kandi ntacyo bakurusha….! Ahari abantu ntihagapfe abandi.
Noheri Nziza.
Padiri Thomas Nahimana
Uhagarariye Inama y’Ubwanditsi bwa
http://www.leprophete.fr , le 24/12/2011


c: text/html

text:
Mu Rwanda
Rutsiro: Uvugwaho ‘Kugeragerezwaho’ Icyaha Cyo Gusambanywa Yari Mu Rugo Rw’Ugikekwaho
Kuri uyu wa Gatanu tariki 22, Mutarama, 2021, Urwego rw’ubugenzacyaha rwafunze Umuyobozi w’ ibitaro bya Murunda mu Karere ka Rutsiro rumukekaho ubwinjiracyaha(kugerageza) mu gukoresha undi imibonano mpuzabitsina ku gahato. Twamenye ko uwo mugore yari yagiye mu rugo rw’ugikekwaho.
Imukurikiranyeho kandi icyaha cyo gukubita no gukomeretsa.
Umuvugizi w’uru rwego Dr. Thierry B. Murangira yaraye abwiye Taarifa ko ubwinjiracyaha buhanishwa kimwe cya kabiri cy’igihano yari kuba yakoze.
Umugore yari yagiye kwa Deregiteri w’Ikigo…
Amakuru Taarifa ifite avuga ko umugore uvugwaho gukorerwaho icyaha yari ari mu rugo rw’Umuyobozi w’Ibitaro bya Murunda.
Ikindi ni uko uyu muyobozi yafashwe mu gitondo cya kare hagati ya saa 6h30 na 8h00.
Hari umuturage watubwiye ko yahaciye asanga Polisi iparitse ku rugo rw’uriya muyobozi.
Uriya mugore tutari buvuge amazina asanzwe akora muri kiriya kigo akaba yakoraga mu byerekeye kubika amakuru y’ikigo, ubikoramo bamwita Data Manager.
Umwe mubo bakoranaga nawe yahamirije Taarifa ko amakuru yumvise avuga ko uriya mugore yari yagiye mu rugo rw’Umuyobozi wa biriya bitaro.
Ibitaro bya Murunda biherereye mu Mudugudu wa Murunda, Akagari ka Mburamazi mu Murenge wa Murunda muri Rutsiro.
Ubwinjiracyaha ni iki?
Umunyamategeko Maurice Munyantwari yigeze gusobanurira Igihe icyo ubwinjiracyaha ari cyo:
Ubwinjiracyaha ni umugambi wo gukora icyaha, wagaragajwe n’igikorwa kimwe cyangwa byinshi biboneka, bidashidikanywaho by’intangiriro y’icyaha biganisha ku ikorwa ryacyo, nyuma bigahagarikwa, bikabuzwa kugera ku cyifuzo cyangwa bikazitirwa n’impamvu zidakomoka ku bushake bwa nyir’ugukora icyaha.
Duhereye kuri iki gisobanuro, hari ibintu bitatu bigomba kurebwaho kugira ngo hemezwe ko habayeho ubwinjiracyaha.
1.Itangira ry’ibikorwa bigaragaza umugambi wo gukora icyaha
Reka twifashishe urugero rw’icyaha cyo kuroga giteganywa n’ingingo ya 110 y’Itegeko No. 68/2018 ryo ku wa 30/08/2018 riteganya ibyaha n’ibihano muri rusange.
Reka tuvuge ko hari umuntu witwa Yohani ushaka kuroga umuntu witwa Petero.
Yohani afashe uburozi abushyize mu gikombe Petero ari bunyweremo icyayi. Ibyo Petero akoze bigize itangira ry’igikorwa kigaragaza umugambi wo gukora icyaha cyo kuroga. Mu yandi magambo Yohani yatangiye igikorwa kidashidikanywaho cyo kuroga Petero.
2.Kuba umugambi waburijwemo bidaturutse k’ ubushake bw’uwashakaga gukora icyaha
Dukomereje ku rugero rwacu rwa Yohani ushakaga kuroga Petero, tuvuge ko mu gihe Petero yiteguraga kunywa cya cyayi Yohani yashyizemo uburozi, haje nk’umwana agasitara ku meza cya cyayi kikameneka. Umugambi wa Yohani wo kuroga Petero uburijwemo ariko ntibiturutse ku bushake bwa Yohani.
3.Kuba nta wagizweho ingaruka n’umugambi wo gukora icyaha ntacyo bihindura
Petero wagombaga kunywa cya cyayi kirimo uburozi ntiyakinyweye bityo nta n’icyo yabaye ariko ibi ntibikuraho ko Yohani yari afite umugambi wo kumuroga. Bityo yakoze ubwinjiracyaha kandi azabihanirwa n’amategeko.
Ingero z’ubwinjiracyaha umuntu yatanga ni nyinshi. Dushatse twavuga n’umuntu wari ugiye gutwika ishyamba (ni icyaha), yamara kurikongeza imvura ikaba iraguye ikazimya wa muriro yacanye.
Twafata n’urundi rugero rw’umuntu ugiye kwiba amakuru muri mudasobwa (na cyo ni icyaha) ariko yamara kwinjira mu cyumba ya mudasobwa irimo, amaze no kuyicana, agasanga harimo ijambo ry’ibanga (password) akabura uko yinjira muri mudasobwa.
Twavuga n’umuntu wari ugiye nko kwiba ikintu mu nzu, yahagera agasanga cya kintu baraye bacyimuye aho cyabikwaga. Ingero ni nyinshi.
Ubwinjiracyaha buhanwa bute?
Ubwinjiracyaha burahanirwa kabone n’ubwo icyari kigambiriwe kitashoboye kugerwaho.
Ingingo ya 21 y’Itegeko No. 68/2018 ryo ku wa 30/08/2018 riteganya ibyaha n’ibihano muri rusange ivuga ko ubwinjiracyaha bw’icyaha cy’ubugome cyangwa icyaha gikomeye buhanishwa ½ cy’igihano giteganyirijwe icyo cyaha.
Iyo cyaha gihanishwa igifungo cya burundu, ubwinjiracyaha buhanishwa igihano cy’igifungo kingana n’imyaka 25. Ubwinjiracyaha bw’icyaha cyoroheje ntibuhanirwa.

robotstxt: allowed

filter: keep


text:
Ingaruka z'intambara ya FPR ku bakobwa bayitabiriye n'ingando mu Rwanda
Umulisa Jeanne
Major Doreen Kayitesi Nzaramba we ahora ku nkeke kubera kugirana isano nabatavuga rumwe na leta
Maze Iminsi numva amahanga ashimagiza Urwanda ngo n’Igihugu cya mbere mw’isi hose cyubahiriza agaciro k’umwali n’umutegarugoli. Ibi nibinyoma byambaye ubusa. Ahubwo nuburyo RPF/RPA yakoresheje nubu igikoresha ngo yiyerekane neza mu mahanga. Ariko ahanini igamije inyungu zabamwe bwite. Dore uko umwe mu bategarugore bahoze mu ngabo za RPA abisobanura. Reka mpere inyuma gato mubihe by’intambra ya RPF/RPA. Abali n’abategarugore bakoze imilimo itandukanye mu ntambara. Hari abari mungabo, hari nabari mugice cy'abasivile.
Seargent Dukuze Faith (RIP) yasize abyaye umucuranzi Tom Close
Major Rose Kabuye
Abari bari kurugamba bafashwe nk’ibintu atari abantu. Ntagaciro nakamwe bahawe nka abantu bafite uburenganzira bwo kurwanirira I Gihugu cyabo, ahubwo baratotejwe bihagije. Kubwange nsanga bararwanaga intambara ebyiri. I ya Rusange yokubohora I Gihugu, niyo kuba ari igitsina gore. Nubwo bwose habaye mo gutotezwa nabitwa ngo ni leaders Ntabwo bacitse intege ahubwo iryinyo barirshyize kurindi, bakomeza intambara. Ntibigeze bateshukwa kunshingano zabo. Ikimenyimenyi nta mukobwa numwe wahunze urugamba nk’abagabo bamwe. Abari bari kurugamba bitiriwe amazina y ibintu byose byakoreshwaga kurugamba. Urugero ni dry ration, ibyo byari I biryo twaryaga turi kuri mobile, bivuze ngo turibwa n abagabo nkutwo dushyimbo cyangwa soya. Umusilikare wu umofisiye yigeze kuntuka, ndikumurongo nabandi basilikare tujya muri operation ngo Ndi dry ration, nahise mpamagara ndamusubiza ngo’stupid’. Ariko nyuma yaho naje guhamagarwa na abasilikare benshi ba officers ba mba za impamvu natukanye. Muri abo bambajije harimo late afande Kirindi. Nababwiyeko Ndi umuntu ntari ibishyimbo, mbabwira ko mfite uburenganzira nk’umunyarwanda urwanirira I Gihugu cye. Kandi mbabwira ko aho njya, nicyinjyanye nkizi kuko urwanda narukuriyemo nduburiramo uburenganzira burimo na Amashuli kandi ntarimbuze .ubwenge. Mbonera ho nokubabaza impamvu turwanya leta ya MRND. Afande Kirindi ansubiza ko turwanya ivangura r y’amoko n’uturere. Nange ndamusubiza nti mbere yuko dukomeza reka twikosore kuko Natwe dufite ivangura ry’ igitsina. Mpita mbasaba ko bakwitondera amagambo bavuga batatekereje ko ashobora kubaviramo ibibazo bikomeye. Nahise mbwira uwo musilikare ko yakijijwe nuko Nari kukazi. Ubundi Nari ku murasa nkakora statement basanga koko Ndi ibishyimbo bakanyica.
Abandi Bakobwa biswe ubwoko bwimbunda nka 120 mm motor, 107 mm Katyusha, 75 mm recoilence nizindi nyinshi, bivuze ko abo Bari, bica nkizo mbunda, ngo iyo uvuganye nabo ntugaruka usigayo agatwe. Abandi biswe amazina adasanzwe bagera na ho bita aho, babaga muri sickbay ngo ni muri Sodoma na Gomora. Ninde utazi ibyaberaga aho muri Sodoma na Gomora? Abo Bari ba basilikare nibo bafashaga ba Afande barashwe. Akaza atazi ni zina rye yashwanyaguritse abana bakabarundarunda bamaragukira bakagenda babatuka babasebya kuko banze kuryamana nabo.
Muri 1991, umwari yaziritswe kunsina Ijoro ryose azira ko yanze kuryamana na senior Officer Kizza. Bwakeye njya kwa Afande Mugambage mubaza imibereho yacu muri struggle kuko nabonaga bitazatworohera narimwe. Yaje kunsubiza ko azansubiza nyuma y imyaka 3.
Muri 1992 nafunzwe na senior officer Charles Nzaramba nzira ko nanze kurara iwe, kandi ubwo yaramaze kungayira uwo yasimbuye ko yirirwaga aryamanye na abakobwa baba foromokazi. Naramurebye mubaza niba abona ndi igicucu, ntese ibyo umbwira waba utandukaniye he nuwo wagayaga. Nkuko bizwi mugisilikare ntuba wemerewe gusubizanya na Afande kabone niyo waba uvuga ukuri. Ariko hari igihe byabaga ngombwa ko uvuga.
Sinabara Inshuro bazaga bagatwara akavera kakazu niyubakiye nkasigara butunda. Imbeho yanyica nkisunga abasilikare bato bakandaza. Abasilikare bato byarababazaga ndetse tukabiganiraho cyane ari nako batwihanganishaga arikontacyo babikorera.
Igihe cyose twasabaga kubonana na Afande PC ariwe wari umugaba mukuru batubwiraga ko atadufitiye umwanya. Ibyo twabibwirwaga na Afande Rose Kabuye dore ko igihe cyaje kugera AFANDE PC akabyihakana. Muri 1992 hagati naje kujya kureba Bagenzi banjye bari mu Mutara ngo tujye inama yuko twakwigobotora iyongoyi, naje gusanga barihebye ndetse bicuza nicyabazanye mu ntambara. Barambwiye ngo niba batakibarwa nka abantu, bakaba barahindutse dry ration, imbunda, Sodoma na Gomora ubwo haricyo bagikera? Nasanze baracitse intege numva Birambabaje nasubiye yo mfite agahinda kenshi, gusa ntibyanciye intege ahubwo bampaye imbaraga zoguhaguruka nkashakisha ubundi Buryo. Abasilikare bagenzi bacu bageze naho bahimbira abasiklikare babakobwa indirimbo ya Byumvuhore ivuga ngo waba usize iki imusozi, bakayiririmba bavuaga ngo Adela, Dayima mwaba musize iki imusozi aho ntimwaba mutwaye abasilkare batavugwa. Bayihindura bavuga ko mabakobwa aribo batera SIDA, ngaho nimmumbwire ukuntu iryo totezwa ryonyine ritavamo ingaruka mbi mu mibereho ya abari nabategarugore baje bafite imigambi yo kurwanirira Igihugu cyabo. (Mental and psychological effects).
Maze gusubira aho nabaga naje kwandikira Afande Mugambage na Afande Rose Kabuye, mbasaba kumpa Audience. Afande Rose yaje kunyakira mubwire ibigenza yarasetse cyane ati abakobwa barananiye, ntacyo mfite cyokubakorera. Narahagurutse muha ibyubahiro bye mubwira kontazatuza kugeza ikibazo cyumvikanye. Nagiye nibaza niba nawe ataracitse intege ahubwo akaba ntabisobanuro yari kumpa kubera ko urwego nariho rutandukanye cyane nurwo yariho.
Maze gusubira iyo narimvuye naje kubaza mugenzi wanjye twabanaga niba yari azi Afande James neza. Ambwira ko amuzi nku umuntu wumva ariko atazi uko yakwifata mu kibazo cyacu. Nanjye mubwira kombona nta bundi buryo buhari. Ubwo nahise nandikira Afande James, mubwira kompangayikishijwe nuburyo abakobwa dufashwe, Ikindi mubwira ko, barimo kubaka ikirunga umunsi cyarutse intambara turimo izahagarara. Amaze kubona urwandiko yahise adutumiza. Tujyayo na mugenzi wanjye twabanaga.
Twamubajije impamvu dufatwa nkaho tudafite uburenganzira bwo kurwanirira I Gihugu cyacu nka Abari. Ikindi kucyi batugize ibitambo? Kubera iki tugomba kurwana intambara ebyiri. Tuti ESE ibitukubwira ntabyo mubona? Niba se mubibona ni kucyi mucecetse mukareka tugahohoterwa byakakageni? Yahise yemera ko ibyo tuvuga ari ukuri. Ati twashatse kubatabara, commander’s bashyira hasi imbunda ngo PC agende yirwanire, intambara. Ariko atwizeza ko ari bubigeze kuri Afande PC. Hagati aho abakobwa bagize Inda boherezwaga inyuma bagasubira iwabo. Naho nt’amahoro bahagiriraga, abagore babo ba Senior officers ntibari baboroheye uretse ko atari bose. Ikindi mu basivili baribarabwiwe kotwananiranye, ko Intambara yatunaniye ahubwo ko twagiye kwishakira abagabo. Hagataho badutesheje agaciro imbere ni nyuma. Urugero nabaha nu umudamu witwa Joyce waje agasanga abana babyaye akavugana agasuzuguro numujinya ngo’ ‘twabatumye kurwana Ntabwo twabatumye gutwara amada’ yemwe inkuru mbarirano iratuba koko. Naramurebye sinavuga ariko ubwo namwe murumva uko byari byifashe mu mutima wanjye?
Urundi rugero ni muri fundraising yabereye ku Murindi. Abategarugore baje bavaga mumahanga no mu Bihugu by ‘Africa Bamwe twari tuziranye n’abandi tutarituziranye, bambajije imyifatire yacu mungabo. Bigaragara ko bahawe Amakuru atari meza kuritwe. Naje gusaba umwanya mu nama ngo ngire icyo mvuga Inyumba aranyangire. Nyuma Naho nagereye mu Burayi, naje guhura nabadamu bababaga mu Rwanda bambaza icyo kibazo.
Nyuma yo kuvugana na Afande James, Afande Mugambage CPC yaje kuntumaho, njyakumureba tuganira ikibazo cya abakobwa nuburyo dufashwe. Ndetse mwibutsa uburyo Ibindi bihugu byagize I ntambara yokwibohora nka Eritrea, Nicaragua, bagize ibibazo byenda gusa nkibyacu. Ariko abakobwa Ntabwo batereranywe ahubwo bahabwaga akazikagendanye nibihe barimo, bashyizwe muri Production, ubundi bahitabashyiraho mobile unit yabo yakoraga akazigasanzwe ka Gisilikare, baranabyubahirwa, bigaragarira abandi basilikare ko abakobwa bashoye. Ariko twe twaratereranywe, turatesekeshwa, batugira ibitambo by’intambara, tuba nka ya ntama. Ikindi umukobwa yahabwaga grade bati nuko aryamana na Afande runaka. Nukuvuga ko ntacyotwari dushoboye. Nibyo se koko?
Nyuma yo kubonana na Afande Mugambage, twagize meeting na Afande Nduguteyi hamwe na abandi ba Senior officers, bari baje, kutubwira impinduka zabaye nokumva ibibazo dufite murirusange. Nyuma Byaje kugaragara ko Afande Nduguteyi atashoboye kubisobanura neza. Yagize ati twashyizeho mobile unit ya abakobwa gusa mukaba mugiye gushyirwa ahantu mukarindwa kugirango mutazatera icyorezo cya SIDA abasilikare (commanders). Hagataho duhindutse Ikindi kibazo. Abakobwa twagize reaction itarinziza, kubera akarengane noneho karenze. Nkaho abo ba Senior officers bakumvise ikibazo aho kiri bemeranyije na Afande Nduguteyi. Ahobyarumvikanaga kuko ntibari guhakanya umukuru wabo ari nayo mategeko Ya Gisilikare. Ariko jye nihutiye kureba reaction ya senior officers nka Afande James, Afande Rutayisire. Afande Rusagara, Afande Karemera, bakubiswe ninkuba, kubona ukobarebaga (facial expressions,byaribisekeje cyane. Gusa baranumye kugeza Naho report igera kuri Afande PC ivuga kotwigaragambije.
Nyuma y’ icyumweru cyimwe gusa, Afande PC yaje guhura Natwe, twamwakiriye turirimba, morale ariyose. Ariko twakubiswe n’inkuba yatangiye kuvuga, yaradututse, avuga n’ibitutsi bibi cyane. Avuga ko ngo twaragomye kandi ko twanasuzuguye. Nahise numva Nibyo narimfite kuvuga bitari ngombwa. Yongeyeho, avuga mucyongereza ngo’ women in struggle you have abused your role. Amaze kudutuka noku twandarika ahita asobanura impamvu, Yankee mobile force yashyizweho arangije ati ni mubaze ibibazo, twese twaritumeze nka a bakubiswe n imvura ya amahindu. Abasivile nabo baribashobewe. Nibwo nahise nsaba ijambo,. Natangiye mushimira ko yaje kudusura, namushimira ko yaducyashye arikonongeraho ko bije impita gihe. Nti ibintu byarangiritse ntanicyo mukiramira. Ndamubwira nti wavuzeko nka abari n’abategarugore twananiwe inshingano zacu, nanjye nti ahubwo abayobozi nimwe mwateshutswe kunshingano zanyu. Ntindabisobanura. Icyambere nibandebateye inda? Ntinimwe abayobozi. Kuva kuri Private kugeza kuri lieutenant ntawateye inda. Ikindi nti nibande ba twita amazina yimbunda n ibishyimbo byo mu micyebe, sabayobozi? Ninde wise sickbay Sodoma na Gomora? Si abayobozi? ESE mwese nti muzi amateka ya Sodoma na Gomora? Mubwira mucyongereza nti leaders you have tortured us psychologically, mentally, physically. Discriminatory and abandonment. Nti kuburyo kubera psychological and mental torture, senior officers ba Abari batangiye kurwana na junior soldiers ba Abari kubera abagabo.
Naje kumubwira ko kuva muri 1991 itangira negereye Afande Mugambage mubwira impungenge zange ntiyagira icyo atumarira, mubwira ko niyambaje Afande Rose mubwira ibyo anshubije, mubwira ko niyambaje senior officers ba mwe musaba ko ntavuga amazina yabo kubera umutekano nabo ntacyo bamaze. Nti naje kongera niyambaza Afande Mugambage arabura nibwo nafashe icyemezo cyo gushaka Afande James. Nti Ubu ndakubwira kugiti cyange uburyo Nagerageje bikananirana kuko abo nabibwiraga Abenshi ni nabo babikoze. Urumva ibyo ibyange gusa abandi nabo baravuga ibyabo. Nabajije Senior officers nti iyo muri twe haza kuba harimo abana banyu mwarikubyifatamo mute? Bose barebye hasi babura Igisubizo, Nibwo narangije nsaba abayobozi kutazongera kwifashisha ibihe by’intambara ngo bateshuke kunshingano zabo. Nongera gusaba kotwa kwiyibagiza ibyabaye nubwo bitoroshye tugahugukira impamvu zatuzanye mu ntambara.
Narinzi ko agiye kuntuka cyangwa ngakubitwa imigeri. Ariko yanshubije neza. Yemera koyatugize ibitambo by’intambara, ndetse atwizeza ko Ubu agiye kudufasha. Anihanangiriza vyiongozi baraho avuga ko uzongeraho azafungwa nimfunguzo akazijugunya. Ariko se niko byagenze? Nyuma yaho officer yahohoteye umwana muto wari atagejeje imyaka 17 amutera inda. Nagerageje kubwira abayobozi ngo ahanwe by’ intaga Urugero ariko biba nkibisanzwe.
Nyuma y intambara irangiye,
benshi ba Bakobwa barimo abana bari bafite impinja babaga Camp kanombe baje gutabwa hanze yi ikigo na Afande Rwahama arabirukana ntibashakirwa aho nibura bacumbika kandi nabo bari bafite impinja. Ngaho nimumbwire agaciro abari n’abategarugore bafite mu Rwanda. Abo bana uwa baza leta na RPF aho bari nuburyo babayeho nyuma y intambara yasubiza iki. Abatarapfuye, bafashijwe n imiryango, abataragize ayo mahirwe, murumva namwe ibyabo.
Abakobwa ba civilian’s bakoze akazi kingira akamaro. Baribiganjemo intiti zarizavuye mubihugu bitandukaniye, Rwanda, Uganda, Zaire, Burundi, Tanzania nahandi henshi. Leta yamaze gufatwa. Barabajugunya, Abari mukazi bakabavanaho babasimbuza abonakwita ibirabo bitatse Urwanda.
Leta na RPF bazi neza ko ntaho barikumenera ngobabeshye, amahanga, banashobore kwiba nogusahura. Bahitamo kubigizayo kandi nabwo nabi. Abo badamu bari muri parliament, mwambwira barashyizweho bate? Abenshi Ntabwo batowe nkuko bisanzwe. Ntabumenyi bwibyo bakora bafite, Bamwe ngo ni abaforomo, abandi niabarimu , bateshejwe akazi bazobereyemo kandi bakagiriyemo akamaro, bajya kubatereka muri Parliament babahindura ibirabyo. Uretse ko nta ni jambo nibaza ko bafite ahubwo nubumenyi bwicyo bakora nibucye. Ntanubwo babaha uburyo bwo kujya kwihugura. Abari muzindi nzego nabo bakoreshwa nka robot, bategekwa. Kujyakubeshya amahanga babazwa ibibazo bakarakara. Nguwo umwe ni mushiki wabo. Na late Inyumba barabimukoresheje. Harinabandi benshi. Ibi nabyo nibimwe bibarirwa mwihohoterwa ( abuse) ry’abategarugoli. Urugero ni mumwiherero wumwaka ushize hari umugore numwe wagize icyo avuga? Uretseko n’abagabo byari byaribyabumiye ku munwa? Ikindi iyo habaye imyigaragambyo nibande bayishoramo? Abali n’abategarugore. Kandi akenshi ntibaba banasobanukiwe ni mpamvu ziyomyigaragambyo. Urugero nigihe bamaganaga BBC, umunyamakuru yabajije umubyeyi umwe, ati komwazindukiye hano bite? Ati twajekwamagana Abadage. Ibaze nawe!!!!! Nigitangaza!!!!! Amagambo Oda Gasinzigwa yavuze aharabika abandi bategarugore ngo ntabwo bakorera RPF ngo ahubwo bagenda bayisebya, ubu arihe? Ntabwo nubu mubona ko mukoreshwa nabi, mukavugishwa iyabahanda kandi leta yarangiza ikagushyira muri wa mwanya babageneye? Iyo leta iri muri za campaign, bibanda kubategarugore n’abakecuru batanazi ibyobarimo. Bari n’abategarugore nimuhaguruke murwanirire uburenganzira bwanyu. Murekegukoreshwa nka robot. Nimuhaguruke mu tabare abobana bacu bahinduye utunyamaswa turya abantu. Abana bacu baricwa a manywa nijoro, abandi barafungirwa ubusa. Bali n’abategarugore nimurebe ifungwa, iyicwa rubozo, intambara zurudaca zirikw’isiyose. Ingaruka ibi byose ninde zirushya
sitwebwe? Ese ubundi kucyi twumva ko agaciro kacu kagomba kuzimizwa noneho twese tukabibona nkaho ari bisanzwe. Baca umugani ngo uwigeze agatebo ayora ivu. None rero Natwe ni dukomeza gufatwa nka badahari tuzakomeza tuyore ivu. Ese ubundi ntimuzi umugani baca ngo akabura ntikaboneke ni nyina w’umuntu’ kucyibatavuze se w’umuntu?
Munyumve neza sinteranya ndakiza. Kugirango dushobora kurwanirira uburenganzira bwacu tugomba kubikorana ubwitonzi, ubushishozi, ntagasuzuguro ngotudatera akavuyo. Izi ntambara zurudaca kwisi hose, ziraterwa nibyemezo bifatwa n abagabo baba batatekereje bihagije, cyangwa se baba bifitiye inyungu zabo kuruta kureba inyungu z’Igihugu nimilyango muri Rusange. Abagabo bose sibabi ariko twifatanyije nabo bake beza twagarura amahoro n umutekano mw’isi. Reka mpinire hano tuzakomeza ubutaha.
Umwe mu bategarugori bahoze mu Ngabo za RPA
Umulisa Jeanne


text:
Agakiza ni ak’umuntu ku giti cye, ntabwo ari ak’abantu-Pst Desire Habyarimana
Yanditswe na: Ubwanditsi2021-10-11 06:16:50
I Yerusalemu hariho umuntu witwaga Simiyoni. Uwo yari umukiranutsi witonda kandi yategerezaga Ihumure ry’Abisirayeli, Umwuka Wera yari muri we. Yari yarahanuriwe n’Umwuka Wera, ko atazapfa atarabona Kristo w’Umwami Imana. Ajyanwa n’Umwuka mu rusengero, maze ababyeyi bajyanye umwana Yesu ngo bamugenze nk’uko umuhango w’amategeko wari uri, Simiyoni aramuterura ashima Imana ati “Mwami, noneho urasezerere umugaragu wawe amahoro nk’uko wabivuze, Kuko amaso yanjye abonye agakiza kawe, Ako witeguye mu maso y’abantu bose, Kuba umucyo uvira amahanga, No kuba ubwiza bw’ubwoko bwawe bw’Abisirayeli.”Luka 2:25-32
Simiyoni yabayeho hashize imyaka 400, nta jwi ry’Imana nta buhanuzi, nta n’iyerekwa ijambo ry’Imana ryarabaye ingume. Ni imyaka yo guceceka cyangwa gutabwa n’Imana kw’Abisiraheli, ni nayo mpamvu biriya bitabo abantu bagiye bandikamo hagati aho bitigeze bihabwa agaciro. Nubwo byari bimeze bityo, ibanga rikomeye ni uko Imana yari isigaye ibana n’abantu ku giti cyabo!
Riwe na rimwe hari igihe twumva agakiza ari ak’abantu, tukumva ububyutse buzatangirira muri za nsengero zacu nini nziza. Yego ni byiza ko tugira isuku nziza y’ahantu duteranira, ariko ububyutse ni ikindi: Bushobora gutangirira ahantu hatazwi, bushobora gutangirira ku muntu ufite umutima wagutse ufite inyota y’Imana, ni nayo mpamvu Yesu atavukiye mu rusengero rwiza rw’i Yerusalemu, ntabyarwe n’umutambyi mukuru akabyarwa n’umukobwa w’umuhinzi, akavukira mu kiraro cy’inka, kandi ububyutse bwari butangiye.
Rimwe na rimwe abacuruzi ba Supermarket bahora barwana n’abazunguzayi, kuko bo babigusangisha aho biri, akakubwira ibyiza byabyo. Nibyo aba ateze ho amaramuko, bitanu bye yashoye aba azi ko aribukureho Magana atanu ari bumutunge uwo munsi. Ariko Supermarket we yashoye amamiliyoni araho, ntabwo yirirwa yinginga uraza cyangwa ukabireka. Aba yarashyizeho ibiciro ibintu bimanitse, aba abizi ko bari buze bakamugurira.
Iyo urebye abanyamadini ukuntu bakora, tuzi ko abantu bari buze mu rusengero Imana barayikeneye, baraza cyangwa barorere nta gusanga abantu aho bari. Ariko mbibutse ko ubutumwa bwiza ntabwo ari ’Nimuze’, ahubwo ni ’Nimugende’ muhindure abantu kuba abigishwa mubabatize! Harya iyo wicaye mu rusengero utegereje abakwizanira utazi uwababwirije, uba uzi ko hari buze bande? Amatorero manini amwe namwe ntagifite inyota y’abantu rwose ku buryo yabasha gusanga umunabyaha aho ari. Nyamara Yesu si ko yabigenzaga, yajyaga asanga umunyabyaha aho ari.
Muri iyi myaka 400 igihe Abisiraheli batumvaga Imana, amadini yaruzuraaga, amatorero rwose abantu barazaga bagaterana ariko nta jwi ry’Imana, nta buhanuzi, nta yerekwa ijambo ry’Imana ryarabaye ingume! Iki gihe cyacu sinavuga ko kimeze nk’icyo gihe, ariko navuga ko kirimo kwegera hafi aho.
Nubwo byari bimeze gutyo rero, Imana yari ikibana n’abantu ku giti cyabo. Hano nagira ngo nkwibutse ko agakiza ari ak’umuntu, ntabwo ari ak’abantu. Hari igihe umuntu yizera ngo mu rusengero rwacu, muri korari yacu, muri kominote iyin’iyi,…,
Mu i Juru nta zina ry’ikigo runaka bazahamagara: Wenda ngo bahamagare izina ry’idini cyangwa iry’itorero. Nta nubwo bazahamagara bakurikije uko twebwe tubipanga, ngo bahere ku mushumba mukuru. Ngo bahere kuri Beshop na Apostle, bahere kuri Nyirubutungane,… Hoya! Ntabwo ariko bazabigenza. Bazahamagara umuntu mu izina rye, niyo mpamvu umubano wawe n’Imana ukwiye kuba wihariye. Yego ni byiza guterana n’abandi ukajya mu rusengero, ugaterana ukaramya Imana ariko ntukajye ugendera mu kigare ngo kuko ufite abantu muterana, ubwo mu fite urusengero rwiza rugezweho, ngo wumve ko ibyo ari byo gakiza. Hoy! Agakiza ni ak’umuntu ku giti cye!
Numva nakubwira ngo wahuye na Yesu, Yesu yahinduye ubuzima bwawe, akubera Umwami n’Umukiza w’ubuzima bwawe?. Niba ari uko bimeze Imana iguhe umugisha, ariko niba atari uko bimeze nagira ngo nkwibutse ko agakiza ari ak’umuntu ku giti cye.
Pasteri Desire Habyarimana mu kiganiro ‘Ubutumwa bukiza’ kuri Agakiza Tv, inyigisho yose wayireba hano


text:
UBUHAMYA BWA PADIRI Pierre HABARUREMA IGICE CYA 4 :
Guhungira muri Eveché ya CYANGUGU ntibyabujije Padiri Pierre Habarurema gukomeza kujya kubonana n’abicanyi kabuhariwe buri gitondo, saa kumi n’ebyiri n’igice !
Padiri Pierre Habarurema yavuye ku Muyange taliki ya 12/4/1994. Kwica Abatutsi muri Paruwasi ya Muyange byasaga n’ibirangiye kuko bishwe kuva taliki ya 9 kugera ku ya 11/4/1994. N’ubwo yavuye ku Muyange taliki ya 12, abari muri Evéché bemeza ko yahageze taliki ya 15/4/1994 !
Dore uko Padiri Pierre Habarurema ubwe yivugira ibyo yakoze mu gihe yari amaze kugera mu nzu y’Umwepiskopi(Eveché) ya Cyangugu :
« Rutanga yari yarishe, yarakoze ibyo ashaka byose…uwo muntu niwe nakoreshaga…nahuraga nawe buri munsi, buri gitondo saakumi n’ebyiri n’igice… ndakomeza nkorana na we…»
Uwo mwicanyi RUTANGA, ngo yibwiriye Padiri Pierre Habarurema ko yaryaga imitima y’abatutsi ngo ikamuryohera. Nyamara Padiri Pierre Habarurema araduhishurira ko ari we ubwe « wakoreshaga » uwo mwicanyi , ko ndetse babonanaga buri gitondo, saa kumi n’ebyiri n’igice. Nta bwoba Padiri Pierre Habarurema yigeze aterwa n’uwo mwicanyi ngo waryaga imitima y’abandi batutsi ikamuryohera !
Aha rero niho hateye benshi kwibaza ngo Padiri Pierre Habarurema, umututsi utaratinyaga gukorana /gukoresha abicanyi barimburaga abandi batutsi, yari muntu ki ?
Twibukiranye
- Ubwo Paruwasi ya Muyange yaterwaga taliki ya 9 /4/1994 hishwe abatusi benshi. Abashoboye kurokoka ni abo Padiri Pierre Habarurema ubwe yatoranyije, yumvikana n’Umwicanyi witwa PIMA wari uyoboye igitero, ko atagomba gukora ku ncuti ze. Padiri Pierre Habarurema afatanyije n’umwicanyi PIMA, batoranya incuti za Padiri Pierre bazishyira mu nzu y’abapadiri (Presbytere) yo ku Muyange, kandi koko nta wabariye n’urwara ! Muri bo hari Hyacinthe MUKARUSAGARA, abavandimwe be, umugabo we n’abana be ; Mzehe Gaetan ZIMURINDA n’umuryango we ; Celestin MUSABYIMANA, n’abandi.
- Taliki ya 13/4/1994 Padiri Pierre Habarurema yagaragaye kuri Bariyeri y’i SHANGI, aha amategeko abari bayiriho kandi bakamwumvira, taliki ya 14/4/1994 Paruwasi ya SHANGI iraterwa, abatutsi baratikizwa karahava.
- Bariyeri kabuhariwe yo ku CYAPA i Kamembe, yari iyobowe na Mubyara wa Pierre Habarurema witwa Habimana Vedaste, ubu ni Umuheshawinkiko i Kigali, wawundi mwabonye ateza cyamunara imitungo ya Assinapol Rwigara n’iya Tribert RUJUGIRO…. Iyi Barrière yo ku CYAPA yaguyeho Abatutsi batagira ingabo barimo Padiri Joseph Boneza na Padiri Alphonse Mbuguje.
- Padiri Pierre Habarurema ageze muri Evéché yahengeraga Musenyeri n’abandi bapadiri baryasinziriye, akanyarukira kuri barriere yo mu GATANDARA « gukoresha » ba bicanyi yemezako baryaga imitima y’abatutsi!
Padiri Pierre Habarurema n’incuti ye
Twibaze kandi twisubize
- Muri Diyosezi ya Cyangugu hari abapadiri bari bafite amakuru y’uko Padiri Pierre Habarurema yajyaga ata Paruwasi yari ashinzwe akajya gukurikira amahugurwa y’Inkotanyi i KINIHIRA. Ibi yabikoze mu myaka ya 1992 /1993.
- Nyuma y’uko FPR ifashe ubutegetsi mu 1994, Padiri Pierre Habarurema ntiyongeye gukora muri Diyosezi ya Cyangugu, yewe nta n’indi Diyosezi y’u Rwanda yigeze ashaka gukoramo ubutumwa bwa gisaserdoti. Yikoreraga ibyo yishakiye(Vagus). Yirirwaga agenda n’abasilikari ba FPR ndetse hari n’abamuvugiragaho ko yigize ku ngufu « Aumonier » w’abasilikari ba FPR. Yagendanaga imbunda ebyiri za Revolver mu modoka. Abamuzi ibyo yakoraga muri Kigali bazatange ubuhamya.
Kubera izo mpamvu zose dore ibibazo twibaza :
- Aho Padiri Pierre Habarurema ntiyaba ari muri ba ba « Commandos » FPR yagiye yohereza kuri za Barrières ngo bashyushye imitwe abicanyi maze bashishikarire kwica abatutsi kurushaho ?
- Ibyo kuvuga ko abahutu bo mu Rwanda no mu burundi bafite umuco wo kurya imitima y’Abatutsi kugira ngo bagire ububasha bwabo bigamije iki ? Ese ubwo bubasha budasanzwe bw’abatutsi Padiri Pièrre ashaka kuvuga bubaho koko ? Ni ubuhe ?
- Aho ibyo Padiri Pierre Habarurema yita UBUHAMYA si umuyoboro wo gukwirakwiza ya INGENGABITEKEREZO y’ibimanuka yemeza ko mu Rwanda hari ubwoko busumba ubundi abatutsi bakaba aribo bantu, naho abahutu bakaba abantu-nyamaswa(sous-hommes) ?
- Ese aho ntihaba hari n’abandi bapadiri cyangwa Abasenyeri bitwaye cyangwa bitwara nka Padiri Pierre Habarurema muri Kiliziya y’u Rwanda ?
Murakoze.
Joachim Kabera,
Ubwanditsi bw’urubuga Umuhanuzi.
Iyumvire UBUHAMYA budasanzwe bwa Padiri Pierre HABARUREMA :
One thought on “Guhungira muri Eveché ya CYANGUGU ntibyabujije Padiri Pierre Habarurema gukomeza kujya kubonana n’abicanyi kabuhariwe buri gitondo, saa kumi n’ebyiri n’igice !”
-
Dukeneye ko Padiri Pierre yisobanura akavuga niba ubuhamya yitangiye ubwe atabwemera.
Laisser un commentaire
Votre adresse de messagerie ne sera pas publiée.
Commentaire
Adresse de messagerie
Site web
Prévenez-moi de tous les nouveaux articles par e-mail.


text:
Hirya no hino hagenda hagaragara uburwayi bw’amayobera,ndetse n’abaganga ntibasobanukirwe impamvu yabwo,ndetse rimwe na rimwe bakaba bagusaba kujya gutegererereza mu rugo icyo Imana izakora kuko baba batagifite ubushobozi bwo kugira icyo bagufasha.muri iyi nkuru turagaruka kuri Mukunzi Abraham na Mukuru we Bizimana Jean Claude bafite uburwayi bwababereye amayobera,aho barimo gushishuka umubiri wabo mu buryo buteye ubwoba.Aba batuye mu Karere ka Gisagara.
Aba bavandimwe iyo witegereje imibiri yabo usanga imeze nkibiti ,ndetse ishishuka bidasanzwe ,cyane cyane uyu musore muto witwa Abraham.Baganira na Afrimax Tv bavuze ko ubu burwayi babuvukanye.Gusa bavuga ko Mama wabo akiriho yari yaragerageje kubavuza ariko arinda yitaba Imana batarakira nubwo ubushobozi bwari bwaramushiranye.Bizimana ari we mukuru mu muryango wabo avuga ko yubatse anafite abana bane,gusa akavuga ko byamugoye kurera barumuna be, batanu kandi nawe nta bushobozi afite. Avuga ko mu muryango wabo babiri ari bo bafite ubu burwayi, aho avuga ko iyo izuba rivuye cyane umubiri we usaduka cyane ndetse hakazamo imisebe.
Bavuga ko ubukene bafite butuma batabasha kwivuza ,ndetse ko icyifuzo cyabo ari uko baterwa inkunga bakabasha kwivuza.Batanze numero uwifuza kubafasha yanyuzaho inkunga:+250783213655.


text:
Byagarutsweho ku wa 30 Nzeri 2021, ubwo hizihizwaga Umunsi Mpuzamahanga wo kuboneza urubyaro mu biganiro byaguje inzego za leta, sosiyete sivile, imiryango nterankunga, urubyiruko n’izindi nzego.
Mwananawe Aimable, Umuyobozi w’Umuryango Ihorere Munyarwanda wibanda ku buzima n’ubutabera, yavuze ko amategeko akirimo ingingo zibangamiye urubyiruko by’umwihariko abangavu.
Avuga ko kugeza ubu urubyiruko ruri munsi y’imyaka 18 kugira ngo bahabwe serivisi zo kuboneza urubyaro cyangwa ubuzima bw’imyororokere, bagomba kuza baherekejwe n’ababyeyi.
Ati “Urajya kureba ugasanga hagati y’imyaka 15-18 bageze igihe cyo gukora imibonano mpuzabitsina cyane. Muzajya kumva mwumve inda zitifujwe cyangwa zitateganyijwe mu mashuri, abava mu ishuri, ugasanga abana bari hanze ubuzima bwabo cyangwa inzozi zabo zirahagaze."
Yakomeje agira ati "Ni ukuvuga ngo ibibazo biravutse, uwo mwana ntafite ikimubeshaho, agiye kugwingira, ntafite ubushobozi bwo kumushakira mituweli, usange bibaye ikibazo ku gihugu. Ni ngombwa ko ayo mategeko ashobora guhinduka kandi birashoboka kuko turi mu biganiro n’inzego zitandukanye."
Mwananawe avuga ko hari n’ikibazo cy’uko agakingirizo katitabwaho iyo bigeze mu kuboneza urubyaro kuko n’ubwo hibandwa cyane ku bashakanye ariko hari n’abakora imibonano mpuzabitsina badafite abo bashakanye.
Umuyobozi w’ishami ryo kuboneza urubyaro mu Kigo cy’Igihigu Gishinzwe Ubuzima, RBC, Dr Sayinzoga Felix, yavuze ko ibiganiro byatangiye kandi hari icyizere ko izo mbogamizi zizavaho.
Ati "N’ubwo hari imbogamizi zigenda zigaragara mu mategeko, icyiza ni uko hari ibiganiro byatangiye na bamwe bashinzwe cyane cyane gushyiraho amategeko, mu Nteko Ishinga Amategeko. Ibiganiro byaratangiye kandi turizera ko izo mbogamizi zizavaho ku buryo abantu bashobora kubona izo service hatariho imbogamizi n’imwe."
Imibare ya RBC igaragaza ko mu myaka itanu ishize habayeho ubwiyongere bw’abakoresha uburyo bwo kuboneza urubyaro aho bavuye kuri 48% bakagera kuri 58% ku bantu bakoresha uburyo bw’imiti.
Ikindi kandi ni uko bwa mbere akenshi wasangaga abantu benshi bakoresha uburyo bw’igihe gito ariko ubu abarenga 22% bakoresha uburyo bw’igihe kirekire.
Abakoresha uburyo bwa kamere ubu bageze kuri 6%, wateranya na babandi 58% bakaba 64% muri rusange ku bantu bose bakoresha uburyo bwo kuboneza urubyaro.
Abagabo baracyari imbogamizi
N’ubwo Guverinoma y’u Rwanda ikomeje ibikorwa byo gukangurira Abanyarwanda kwitabira serivisi zo kuboneza urubyaro, haracyari isubyo mu bwitabire ahanini bitewe n’imyumvire bamwe bafite kuri izi serivisi.
Dr Sayinzoga ati "Hari bamwe babijyanisha n’umuco, abandi bakabijyanisha n’imyemerere y’amadini, abandi bakaba bafite ibihuha byinshi cyane cyane ku bijyanye n’imiti ikoreshwa mu kuboneza urubyaro."
Ikindi kibazo ni icy’ibinini n’indi miti yo kuboneza urubyaro ihenze. RBC ivuga ko hariho imikoranire n’abafatanyabikorwa ku buryo iyi miti yajya itangirwa ku bigo nderabuzima cyangwa mu bajyanama b’ubuzima ndetse ku buntu.
Ku rundi ruhande kandi hari ikibazo cy’uko abagabo batari bumva neza gahunda zo kuboneza urubyaro ngo bayigire iyabo kuko kuri ubu mu gihugu hose abamaze kwitabira iyi gahunda batarenga 3500.
Dr Sayinzoga ati "Uruhare rw’abagabo ni ingenzi cyane, kuko iyo urebye uburyo bwinshi bwo kuboneza urubyaro ni ubuhabwa igitsinagore, akenshi ugasanga abagabo babigize nk’aho bitabareba, ariko turabizi neza cyane akenshi usanga mu miryango yacu, umugabo ariwe navuga ukunze gufata iya mbere haba mu byemezo binafatirwa mu rugo."
Yakomeje agira ati " Ikindi kandi ni uko na za ngaruka nazo zimugeraho, ari bwa buzima bubi bw’abana be, ari bwa buzima bubi bw’umugore, usanga nawe nta mwanya yabonye wo kwiteza imbere ahubwo yirirwa yiruka ajya kuvuza cyangwa akemura ibindi bibazo.”
Inzego z’ubuzima zivuga ko kuboneza urubyaro bifasha mu kurinda ibibazo birimo kubyara abo imiryango ishobora kurera, kurinda ibibazo by’imibereho nk’igwingira n’ibindi.


text:
Gikongoro
Ageze Ahalindimuka !
By Amakuru ki ? on 7 décembre 2011
Uyu mugani bawuca iyo babonye umuntu wali ufite ibintu hanyuma akaga kakabimumaraho agasonza isangu; ni bwo bavuga ngo «Naka ageze ahalindimuka ! » Wakomotse kuli Rugara w’i Giseke na Nyagisenyi ho mu Busanza (Butare); ahagana mu mwaka1900. Mbere y’aho ku ngoma ya Rwogera, hateye inzara bayita Rwarugereka aliko ikomera ku ngoma ya Rwabugili. Ubwo mu karere ka […]
Posted in Umuco | Tagged Bufundu, busanza, Gikongoro, Kinyamakara, Rukondo


text:
Imana niyo kwizerwa kandi idusaba kurushaho kuyegera mu kwezwa no mu rukundo
Ubutumwa bwa le 22.12.2018
Imana yaradukunze ntubwo twari abanzi bayo kandi yaratwiyeretse igihe yoherezaga umwana wayo Yesu Kristo ngo adupfire ku musaraba. Igihe cyose dukora imigambi yacu ariko Imana niyo ifite imigambi myiza kuri twe. Ni iki twakwitura Imana?
1 Tessalonika 4 :1-7 Kugirango tunezeze Imana tugomba kwezwa kandi tukabaho ubuzima butandukanye n´ubwa bapagani.
Itanguriro 45: 5-7 Urukundo Imana itugomba tururebera ku rugero rwa Yosefu wagize umutima wo kumenya neza ko Imana ariyo kwizerwa naho yakiye mu bikomeye Imana yabanye nawe nkuko yari yarasezeranije Aburahamu ko izamugwiza kandi ko izamuhezagira.
Amaganya ya Yeremiya 3:22-23 Imana idufitiye imbabazi nyinshi kandi ihora yiteze ko tuyegera kurushaho. Nitugomba kuguma aho turi mu gakiza ariko igihe cyose tugomba kurushaho kwegera kugirango twuzuzwe.
Abaroma 12: 1-21 Imana iradusaba kugira umwete buri munsi wo kubaho ubuzima rukristo burangwa n´ urukundo no kugira neza kuri bose. Imibereho yacu iheshe Imana icyubahiro.
Imigani 8:17: Urukundo dukunda Imana nayo iraheza ikadukunda kandi uko turondera Imana nayo iratwiyereka. Ni vyiza gutera intambwe mu gakiza ndetse tugasangira ijambo ry´Imana nabatayizi kandi tukabereka urukundo.
Imana idusaba imitima ikiye bugufi kandi ifite inzara n´inyota yo kuyegera.
2 Tessalonika 2: 13-17 Imana yadutoranije ku bw´umugambi wayo mwiza kugirango duhabwe ubwiza bw´Umwami wacu Yesu Kristo. Amen


text:
Bagosora w’imyaka 80 yaguye muri gereza y’Umuryango w’Abibumbye muri Mali aho yari yarakatiwe igifungo cy’imyaka 35 kubera ibyaha bya Jenoside yakorewe Abatutsi n’ibyibasiye inyokomuntu.
Ntabwo icyamuhitanye cyatangajwe, gusa umuryango we wabwiye BBC ko yari amaze iminsi arwariye mu bitaro byo muri Mali.
Abamuzi akiri muto bamwise ‘Kigatura’, abamumenye akuze bamuzi nka Colonel wahanuriye Abatutsi ‘Imperuka’ mu 1993, akaba igikomerezwa mu ‘Kazu’ cyangwa "Réseau Zéro" ndetse no muri ‘‘escadrons de la mort’, agatsiko kashinzwe mu myaka ya 1990 kagamije kwica abo Leta ya Juvenal Habyarimana n’abahezanguni b’Abahutu babaga badashaka barimo abanyapolitiki n’Abatutsi, nyuma y’itangizwa ry’urugamba rwo kubohora igihugu.
Imyaka y’ubuto bwe Col Théoneste Bagosora yayimaze mu yahoze ari Komini Giciye muri Perefegitura ya Gisenyi, gusa yatangiye kumenyekana ubwo yari mu iseminari Nto ya Nyundo.
Isaïe Murashi, impuguke mu mateka, akaba umwanditsi w’ibitabo, yigeze kubwira IGIHE ko Bagosora mu buto bwe ku ishuri azwi nk’umwana wakinaga umupira avuna abandi ari naho hakomotse izina ‘Kigatura’ bamwitaga akiri umwana.
Abaswayire bavuga ko umunsi mwiza uboneka mu gitondo, uzaba mubi nawo ugaragara mu museso.
Murashi avuga ko Bagosora biganye muri seminari ya Nyundo ari umuhezanguni ndetse yanga cyane Abatutsi, ku buryo kugira uruhare mu kubarimbura mu 1994, abamuzi kera bitabatunguye.
Murashi ati “Yaduhozaga ku nkeke avuga ko umwanya w’abatutsi ari mu mahanga. Umunsi umwe, aza kutubwira ngo kimwe na bakuru bacu bari birukanywe ari benshi icyo gihe, ngo tugenewe kuzajya kuba muri Congo. Abandi bana b’abatutsi twari kumwe baracecetse. Njye narihaze ndamusubiza nti oya uribeshya hano niho iwacu. Nti kandi turacyari abana, ariko nidukura muzatubona.”
Bagosora yavuye ku Nyundo akomereza mu ishuri rya gisirikare, asohoka ari Sous-Lieutenant mu 1964. Ingoma ya Kayibanda Gregoire muri ibyo bihe ntiyamuhiriye kimwe na benshi mu bahutu baturukaga mu bice by’Amajyaruguru n’Iburengerazuba, icyakora iya Habyarimana yayisanzemo cyane anayibamo umutoni.
Habyarimana amaze gufata ubutegetsi, yashinze agatsiko kiswe ‘Akazu’ kari kagizwe n’abo mu muryango we ndetse n’abandi bahezanguni b’Abahutu bo mu bice by’Amajyaruguru bafatwaga nk’inkoramutima z’ibukuru.
Niko kafatirwagamo ibyemezo bikomeye birebana na politiki y’igihugu, ubukungu, umutekano, uwo kwikiza n’ibindi.
Bagosora yagize ijambo rikomeye mu ‘Kazu’ dore ko yanahabwaga kuyobora ibigo bikomeye nk’icya gisirikare cya Kanombe, yasimbuyeho Colonel Mayuya wishwe mu buryo bw’urujijo.
Niwe wicaga agakiza muri Jenoside
Ubwo mu 1993 ubwo we n’abandi basirikare bakuru bagenzi be bashyirwaga mu kiruhuko cy’izabukuru, Bagosora yakomeje kugira uruhare mu miyoborere y’igihugu kuko yagororewe kuba Umuyobozi Mukuru muri Minisiteri y’Ingabo, umwanya wasaga nk’uwa politiki.
Uwo mwanya ni na wo yifashishije tariki ya 9 Mutarama 1993 i Arusha muri Tanzania ubwo hari hamaze gusinywa igice cy’amasezerano ya Arusha kirebana no kugabana ubutegetsi na FPR Inkotanyi, agasohoka yivumbuye avuga ko agiye gutegurira Abatutsi ‘imperuka’.
Indege ya Habyarimana imaze kuraswa tariki 7 Mata 1994, ubutegetsi bwasigaye mu biganza bya Bagosora, mu buryo bw’urwiyerurutso buhabwa Sindikubwabo Théodore wari Perezida w’Inteko Ishinga Amategeko.
Inzobere mu mateka zifata Bagosora nk’ubwonko cyangwa umucurabwenge wa Jenoside yakorewe Abatutsi, kuko ibyakozwe mu minsi ijana uhereye muri Mata 1994, ukuboko kwe kwari kubyihishe inyuma.
Imbaraga za Bagosora muri Jenoside yakorewe Abatutsi zishimangirwa na Raporo ya Guverinoma y’u Rwanda igaragaza uruhare rw’u Bufaransa muri Jenoside yakorewe Abatutsi [Muse Report].
Muri Jenoside, abayobozi bose bakomeye bakirwaga na Bagosora aho kuba Sindikubwabo, abashakaga ko ibintu bikemuka bose niwe begeraga kuko byagaragariraga buri wese ko ubutegetsi busigaye mu biganza bye.
Roméo Dallaire wari Umuyobozi w’ingabo za Loni zari zishinzwe kubungabunga amahoro mu Rwanda (MINUAR), avuga ko yagiye ku Kimihurura ku cyicaro gikuru cy’ingabo kureba Théoneste Bagosora, ubwo Jenoside yatangiraga agira ngo bafatanye na Guverinoma ya Agathe Uwilingiyimana, ibintu bisubizwe mu buryo.
Icyo gihe Bagosora ngo yarakariye Dallaire, amwerurira ko nta bubasha na mba Uwilingiyimana afite, ngaho ibaze Umukozi muri Minisiteri y’Ingabo uhakana ububasha bwa Minisitiri w’Intebe!
Indege ya Habyarimana ikimara kuraswa kandi, aho gukoranya inzego za politiki nka Guverinoma n’abandi, igisirikare kiyobowe na Bagosora cyahise gikoranya inama idasanzwe, cyishyiriraho Komite yo gusubiza ibintu ku murongo. Haba mu itegeko Nshinga, haba mu masezerano ya Arusha yari amaze amezi umunani asinywe, nta na hamwe havugaga ko mu gihe Perezida apfuye ububasha buhabwa igisirikare.
Ubwo abatutsi batangiraga kwicwa hirya no hino mu gihugu, Raporo Muse ivuga ko Tito Rutaremara wari Umunyamabanga Mukuru wa FPR Inkotanyi yahamagaye General Augustin Ndindiliyimana wayoboraga Gendarmerie, amubaza icyo bakora ngo ubwicanyi buhagarare, undi akamubwira ko ubwo bubasha buri mu maboko ya Bagosora.
Na Gen Maj Paul Kagame wari uyoboye ingabo za FPR Inkotanyi, yatumye Dallaire kujya kumubwirira Bagosora kugira ngo ahagarike ubwicanyi bwakorwaga n’igisirikare, cyangwa se niba abasirikare bananiwe FPR itange umusanzu.
Raporo Muse ivuga ko Bagosora yasubije ko ‘nta bufasha akeneye’, yizeza ko ‘ikibazo ari we kireba aracyikemurira’.
Icyo benshi batumva ni uburyo Bagosora yateguye akanahagarikira Jenoside yakorewe Abatutsi, nyamara urukiko mpanabyaha rukaba rwaramukatiye igifungo cy’imyaka 35, mu gihe bagenzi be yayoboye bamwe bagiye bakatirwa burundu.
Umushakashatsi akaba n’inzobere kuri Jenoside, Jacques Morel, yabwiye JeuneAfrique ko ubushinjacyaha butabashije kugaragaza ibimenyetso simusiga byerekana ko Bagosora ari we wateguye Jenoside akanayiyobora, ahanini bitewe n’umwanya yari afite utarafataga ibyemezo mu buryo butaziguye.
Morel ati “Bagosora yahaniwe gusa ubwicanyi bwibasiye abahoze ari abaminisitiri muri Guverinoma ndetse n’abasirikare icumi b’Ababiligi biciwe i Kigali tariki 7 Mata. Niyo mpamvu urebye igihano cye kitabaye kinini cyane.”
Tariki ya 6 Werurwe 2019, Bagosora yasabye Urwego rwasigariyeho Urukiko Mpanabyaha Mpuzamahanga rwashyiriweho u Rwanda, IRMCT kurekurwa atararangiza igifungo cye.
Muri Mata uyu mwaka umucamanza yamwimye ayo mahirwe kubera imyitwarire ye itari yakabaye myiza ndetse n’uburemere bw’ibyaha ashinjwa.
Bagosora yatawe muri yombi tariki ya 9 Werurwe 1996 afatiwe muri Cameroon ahita yoherezwa muri ICTR ku wa 23 Mutarama 1997.
Ku wa 18 Ukuboza 2008, ICTR yahamije Bagosora icyaha cya jenoside, ibyaha byibasiye inyokomuntu. Yahise akatirwa igifungo cya burundu.
Ku wa 14 Ukuboza 2011, yaje kujuririra uwo mwanzuro w’urukiko maze igihano cyo gufungwa burundu gikurwaho akatirwa gufungwa imyaka 35.


text:
Kirehe:Njyanama y’akarere yashyizeho icyumweru kihariye cyo kwegera abaturage
Yanditswe na MANISHIMWE NOËL
Abagize urwego rw’Inama Njyanama y’Akarere ka Kirehe, mu Ntara y’Iburasirazuba, bari mu cyumweru cyahariwe umujyanama, cyateguwe mu rwego rwo kwegera abaturage mu tugari no mu Mirenge, babasobanurira imikorere y’uru rwego, ari na ko bakira ibitekerezo n’ibyifuzo by’abaturage.
Ni icyumweru cyatangiye ku itariki ya 21 Gashyantare, biteganyijwe ko kizarangira tariki ya 3 Werurwe, 2018. Muri iki cyumweru abagize inama njyanama yo ku rwego rw’Akarere by’umwihariko bakaba bari kumanuka, mu mirenge no mu tugari twose, bakaganira n’abaturage.
Marara John, Perezida wa Komisiyo y’imiyoborere myiza mu nama Njyanama y’Akarere ka Kirehe, avuga ko impamvu yatumye hategurwa iyi gahunda yahariwe umujyanama, ari uko ubushakashatsi buherutse gushyirwa ahagaragara bwagaragaje ko abaturage batarasobanukirwa neza njyanama n’akamaro ibafitiye.
Ubu bushakashatsi bwakozwe n’urwego rw’igihugu rw’imiyoborere (RGB) ku ishusho y’uko abaturage babona imitangire ya serivise mu nzego zibegereye, bwakoze muri 2017 rwagaragaje ko abaturage bazi njyanama y’Akarere ari bake cyane.
Agaragaza ko by’umwihariko mu karere ka Kirehe ubu bushakashatsi bwagaragaje ko abaturage bagaragaje ko bazi njyanama yo ku rwego rw’Akarere batagera no kuri 40%, iri janisha agahamya ko ari rito cyane ku rwego nk’uru rukorera abaturage.
Ku muganda usoza ukwezi kwa Gashyantare 2018, abari mu nama njyanama y’Akarere ka Kirehe hafi ya bose bifatanyije n’abaturage bo mu mirenge ya Kigina na Nyarubuye mu muganda rusange, ndetse bagira umwanya wo kubiyereka, kubibwira no kuganira na bo.
Rwagasana Ernest, Perezida w’Inama njyanama y’Akarere ka Kirehe yabwiye abaturage ko uyu munsi ari intangiriro, kuko biteganyijwe ko muri iki cyumweru abajyanama bazajya gusura imirenge batorewemo, abaturage bababone kandi, bakagira n’ubutumwa bazaha abaturage n’ubwo abaturage bazabaha.
Yagize ati:“Bazaza kubasura, bazaba babafitiye ubutumwa, ariko ni n’umwanya ukomeye wo kubaha ubutumwa. Ibyo dukora byose, bikorerwa mu igenamigambi, bikorerwa mu mihigo duhiga, Akarere gahiga, byose bituruka mu bitekerezo by’abaturage.
Ni na yo mpamvu tugaruka tubasaba gushyira mu bikorwa imihigo akarere kahize, tukagaruka tukababaza ngo ikibazo mubona kibaraje ishinga ni ikihe, kugira ngo tugifate turebe mu bushobozi bw’Akarere bw’igihugu, ukuntu cyashyirwa mu bikorwa by’igenamigambi ry’akarere.”
Perezida w’inama njyanama Rwagasana akomeza asaba abaturage kuzagaragariza aba bajyanama ibyifuzo bafite no kwitegura kugira uruhare mu kubishyira mu bikorwa, ahakeneye uruhare rwabo.
Yagize ati:“Muri kino cyumweru tuzabasura, tuzaganira, dusabane, ariko tuvanemo n’ingamba n’ibitekerezo byatuma duteza imbere akarere kacu.
Ibyo kuganiraho kandi bigomba kubonerwa ibisubizo, kandi ibisubizo nta bandi babitanga, ni abaturage. Iyo tuvuga ibibazo by’imirire, tukavuga isuku, tukavuga ibibazo bitandukanye, nta gisubizo kindi tuzana nk’abajyanama ngo nze gufata ukuboko kukubirwa ngo kubura, mesa, …. ibyo ni bimwe mu bibazo tuzagarukaho nk’abajyanama namwe abaturage.”
Bamwe mu baturage bo muri iyi mirenge ya Nyarubuye na Kigina babwiye Imvaho Nshya ko bashimishijwe n’iyi gahunda yo kwegerwa n’abajyanama bo ku rwego rw’Akarere kuko ngo hari abo babaherukaga babatora.
Umwe mu baturage wo mu kagari ka Rugarama, mu murenge wa Kigina yagize ati:“Nk’abo ku karere bo tubaheruka bari kwiyamamaza, tukabatora, nta bwo bajyaga bagaruka. Ariko ubu urabona ko bose baziye rimwe, ni byiza, bakwiye kujya baza kenshi, tukababwira ibyifuzo dufite, bakadukorera ubuvugizi.”
Icyakora uyu muturage avuga ko kuba hashyizweho iyi gahunda yo kugaruka kubasura, bakaganira ndetse umuturage agahabwa umwanya wo gutanga ikibazo n’ikifuzo ke, ari intambwe nziza, izatuma umujyanama akorera abaturage ibyo yabijeje yiyamamaza.
Nk’uko bigaragazwa n’ibyavuye mu bushakashatsi buherutse gushyirwa ahagaragara n’urwego rw’igihugu rw’imiyoborere ku ishusho y’uko abaturage babona imitangire ya serivise mu nzego zibegereye bwakoze muri 2017, mu babajijwe bavuze ko bazi Njyanama abenshi bishimiye imikorere y’urwo rwego ku kagari, Umurenge n’Akarere, ku gipimo kirenga 80%.
Ikigereranyo ku rwego rw’igihugu, kigaragaza ko abaturage babajijwe bavuze ko bazi urwego rwa Njyanama y’Akagari ku gipimo kingana na 62.5%, Njyanama y’Umurenge 43%, naho Njyanama y’Akarere ku gipimo cya 21.4%, byerekana ko uko inzego zigenda zizamuka ari na ko abazi urwego rwa Njyanama bagenda bagabanuka.
RGB yakoze ubu bushakashatsi, yasabye ko inzego z’ibanze zishyiraho gahunda y’ubukangurambaga mu kumenyekanisha abajyanama, bakarushaho kwegera abaturage no kumva ibyifuzo byabo, ari na yo gahunda yahise itangizwa na Njyanama y’Akarere ka Kirehe.


text:
Miriyoni 44 zigiye guhabwa rwiyemezamirimo w’Afurika wahanze udushya
Yanditswe na Twagira Wilson
Amadorali y’Amerika ibihumbi 50 ahwanye n’Amanyarwanda asaga miriyoni 44, ni yo azahabwa rwiyemezamirimo wahanze udushya mu birebana n’ikoranabuhanga.
Ni igihembo cyiswe African Innovation Challenge cyateguwe na sosiyete mpuzamahanga yitwa JOHNSON AND JOHNSON.
Umuyobozi Mukuru ushinzwe ishami ry’ikoranabuhanga muri Johnson & Johnson, Josh Ghaim, avuga ko ari igihembo kizegukanwa na rwiyemezamirimo uzaba yitabiriye amarushanwa mu kugaragza imishinga irimo udushya haba mu nzego z’ubuzima, ibidukikije, ikoranabuanga n’ibindi.
Ku birebana n’udushya mu byerekeranye no gucunga imyanda, Umuyobozi Mukuru Wungirije w’Ikigo cy’Igihugu gishinzwe kubungabunga ibidukikije (REMA) Munyazikwiye Faustin, avuga ko kugeza ubu ku ruhande rw’u Rwanda nta kibazo gihari kijyanye n’imicungire y’imyanda ikomoka ku bikoresho by’ikoranabuhanga, aho yatanze urugero rw’amasezerano mpuzamahanga u Rwanda rwashyizeho umukono.
Akomeza agaira ati “U Rwanda rwasinye amasezerano mpuzamahanga agamije gukumira iyinjizwa ry’ibikoresho bifite ibinyabutabire, ku buryo kugeza ubu hagiyeho uruganda mu Karere ka Bugesera rufasha gutunganya imyanda ikomoka ku bikoresho by’ikoranabuhanga ku buryo bishobora kuvanwamo ibindi bikoresho bifite akamaro, bityo iyo myanda aho kuba ikibazo ikaba igisubizo ubwo murumva ko ako kamwe mu dushya mu ikoranabuhanga ku buryo bidashobora gutera ingaruka abaturage.”
Seema Kumar, Visi Perezida ushinzwe guteza imbere itumanaho na gahunda zirebana n’udushya muri sosiyete mpuzamahanga ya JOHNSON, avuga ko ayo marushanwa bayatekereje mu rwego rwo gufasha ba rwiyemezamirimo bo mu karere kugaragaza akamaro kabo mu gushyira mu bikorwa imishinga yagirira akamaro abaturage cyane bo kuri uyu mugabane.
Ati “Ni amarushanwa yateguwe agamije gukemura bimwe mu bibazo bikomeye bikigaragara mu baturage, ahanini bigamije gusubiza ibibazo by’Abanyafurika bikiri mu nzego zitandukanye zubuzima kandi byagiye bitanga umusaruro ufatika’’.
Ibyo bihembo ku birebana n’abatsinze bizatangazwa mu mwaka utaha 2019, hamaze kugaragara rwiyemezamirimo watsinze ayo marushanwa.


text:
UR-Huye: Ntibavuga rumwe ku gutanga isoko ry’ugaburira abanyeshuri
Ubuyobozi bw’ihuriro rusange ry’abanyeshuri biga mu ishami rya Kaminuza y’u Rwanda ry’i Huye (UR-Huye) buvuga ko bwatanze isoko kuri rwiyemezamirimo ugomba kubagaburira, ndetse aza gutangira imirimo ku Cyumweru tariki 20 Kamena 2021, ariko Kaminuza ngo imwangira gutangira ako kazi.
Rwiyemezamirimo watsindiye iri soko, Hubert Cyiza, we avuga ko yari yaje gukora nyuma y’uko yashyikirijwe urwandiko rumubwira ko yatsindiye iri soko ryo kugaburira abanyeshuri, akanashyikirizwa urumubwira ko azaza gutangira tariki 20 Kamena 2021, n’ubwo yari atarasinya kontaro, kuko ngo hari ibyari bigikosorwamo.
Icyakora ngo yatunguwe no kugera ku muryango wa kaminuza n’imodoka yari imutwaje ibikoresho yateganyaga kwifashisha, harimo inkwi n’ibiribwa, hanyuma abari ku muryango bakamwangira kwinjira, abajije ubuyobozi bwa kaminuza impamvu, bumubwira ko bwari bwamenyesheje ubuyobozi bw’ihuriro ry’abanyeshuri tariki 18 Kamena 2021 ko yagombaga kuba aretse kuza.
Wilson Nzitatira, umuyobozi ushinzwe ubuzima bwa buri munsi muri UR-Huye, avuga ko impamvu bamwangiye kwinjira ari ukubera ko abanyeshuri bareberera bari batarasesa amasezerano bari bagiranye na rwiyemezamirimo bari bamaze umwaka bakorana, ku buryo bitari kugenda neza iyo umushyashya azana ibikoresho bye undi atarakuramo ibye.
Anavuga ko mu masezerano abanyeshuri basinyanye na rwiyemezamirimo bari kumwe ahabwa isoko, ari uko yagombaga kubagaburira mu gihe cy’umwaka, cyashoboraga kwiyongeraho indi myaka ibiri mu gihe bakoranye neza.
Ati “Abanyeshuri babirenzeho batanga isoko, bishingikirije ku kuba uwo bakoranaga yari yatanze serivise mbi, nyamara nta nyandiko igaragaza ko babimumumenyesheje nk’uko biteganywa n’ingingo ya 7 y’amasezerano basinyanye.”
Akomeza agira ati “Byageze n’igihe tubasaba kutubwira ibyo yakoze nabi, bo bakavuga ngo akuraho telefone, arabasuzugura, atinda kwishyura, ibintu nk’ibyo, ariko ntihagire aho bagaragaza babimubwiye ngo yange kwikosora. Inyandiko bamuhaye ni iyo bamushyikirije ejobundi yo kumushimira imikorere.”
Ubuyobozi bwa kaminuza kandi ngo ntibwumvaga n’impamvu abahagarariye abanyeshuri bihutiraga gutanga isoko kandi hari hasigaye iminsi mikeya ngo hatorwe abazabasimbura.
Emmanuel Niyonzima, ushinzwe igenamigambi n’iyongeramusaruro mu muryango rusange w’abanyeshuri bo muri UR-Huye, avuga ko bajya gutanga isoko bari babyumvikanyeho mu nama bagiranye na kaminuza hamwe na rwiyemezamirimo bari basanzwe bakorana, n’ubwo we yayivuyemo avuga ko atemera imyanzuro yo kwamburwa isoko, ahubwo ko yateganyaga kugana inkiko.
Avuga kandi ko bamaze gutanga isoko na byo babimenyesheje kaminuza, bakanagirana inama na rwiyemezamirimo mushyashya bareba ibya kontaro, bagatandukana bavuze ko hari ibyo bagombaga kubanza kuyikosoramo.
Ngo ni na yo mpamvu babwiye rwiyemezamirimo mushyashya kuzaza gutangira ku itariki ya 20 Kamena 2021. Gusa na none ngo ku itarikiki ya 18 Kamena 2021, batunguwe no kubona ibaruwa ya kaminuza ibasaba guhagarika rwiyemezamirimo mushyashya, ahubwo bakavugurura amasezerano n’uwo bari bamaranye umwaka.
Ati “Twahise tubasubiza tubabwira impungenge dutewe n’uko uwatsindiye isoko yamaze kwitegura 100%, ko byamutera igihombo gikomeye, ndetse ko binanyuranyije n’imyanzuro twafatiye mu nama twagiranye. Iyo baruwa na n’ubu ntibarayisubiza, kandi mu gihe bari batarayisubiza ntacyo twari kubwira uwatsindiye isoko.”
Rwiyemezamirimo Hubert Cyiza kuri ubu avuga ko ababajwe n’igihombo yatewe no kuba yarabujijwe gukora nyuma yo kugura ibikoresho yagombaga kwifashisha.
Agira ati “Mu rugo ubu hari indundo y’ibintu byinshi byampfiriye ubusa ntafite aho nshyira. Hari Inyama, inyanya, amasombe, amashu, dodo, karoti, imiceri, amakaroni n’ibindi byinshi umuntu asanga muri resitora.”
Ngo hari n’ibindi bikoresho kaminuza itifitiye yaguze kugira ngo abashe gukora yari yasanze na rwiyemezamirimo wundi yari yizaniye ari byo ameza, intebe, utubati, za etajeri, amasafuriya... n’ibindi bikenewe mu kugaburira abanyeshuri barenze ibihumbi bitanu.
Ikindi kandi ngo n’abakozi yari yazanye batangiye kumuhinduka bamusaba kubishyura kuko yabatesheje igihe n’akazi bataye bakurikiye umushahara yari yabemereye.
Kuri ubu ngo yamaze gushaka avoka, kugira ngo arege kaminuza ku bw’igihombo yamuteje.
Ibitekerezo ( 1 )
En afrique c.est la corruption et le népotisme qui règnent...iri soko riba rishakwa nabakomeye.


text:
Mbere yo gushyingiranwa n’ umukunzi wawe uzamubaze ibi bibazo uzamenya ubumuntu bwe bigufashe kumumenya byimbitse.
Ibibazo 10 wabaza umukunzi wabaza umukunzi wawe mbere y’ uko mushyingiranwa
1. Unkundira iki? Iki kibazo abakundana bakibazanya bagitangira gukundana ariko nibyiza ko wongera ukabibaza umukunzi wawe mbere y’ uko ufata icyemezo cyo gushyingiranwa nawe kuko bituma yifungura ukamenya icyo akwitezeho n’ umugambi agufiteho.
2. Ni izihe ntego ufite witeguye ute kuzijyanisha n’ urukundo rwacu
Iki kibazo kigufasha kumenya niba umukunzi wawe atazegeraho akicuza ko mwarabanye ukamenya niba urukundo rwanyu cyangwa gushyingiranwa kwanyu atabibona nk’ umuzigo uzamubuza kugera ku ndoto ze.
3.Ubanye ute n’ umuryango wawe kuba umuntu udashoboye kubanira neza abo mu muryango we byakwereka ko adashobora kuba umugabo/umugore mwiza.
4.Kuki wumva iminsi y’ ubuzima bwawe twayimarana Iki kibazo nacyo gituma umukunzi wawe ahishyura byimbitse uko akubona n’ agaciro abona ufite mu buzima bwe.
6. Uzareka urukundo rukomeze rukure umuntu wumva agaciro ko gukomeza urukundo anakora uko ashoboye ngo rukomeze rukure.
7. Washobora kwihanganira kubana n’ abantu babi umuntu udashobora kwihanganira kubana n’ abantu babi ntabwo ashobora urugo.
8. Hari ubumenyi ufite ku bubyeyi Iyo umuntu afite ubumenyi ku mibereho y’ ababyeyi byerekana ko mu buzima atewe ishema no kuba umubyeyi ndetse ko yiteguye kubyara no kurera.
9. Uzakomeza gukuza umubano wanjye nawe Umuntu ukomeza gushyimishwa n’ ibindi bitadukanye n’ inyungu z’ urugo ageraho agasenya, umukunzi wawe iyo agusubije ukumva icyo ashyize kitari inyungu z’ urugo rwanyu byaba byiza muretse gufata umwanzuro wo gushyingiranwa.
10. Niba ubuzima bwanjye bubaye bugufi uzakomeza kunyibuka? Iyo muganira akaguhishyurira ko azahora yibuka umubano wanyu ni ikimenyetso cy’ uko aha agaciro urukundo rwanyu ndetse yifuza mwazabana igihe kinini.


text:
Gukundana ni byiza, biraryoha kandi bikanezeza. Gusa nta gahora gahanze, bishobora kubaho ko watandukana n’uwo mwakundanye bitewe n’impamvu zinyuranye. Nta kibazo na kimwe kiri mu kuba wakwifuriza ibyiza uwo mwakundanye mugatandukana, ntukanamwifurize ikibi n’ubwo mwaba mwaratandukanye nabi rwose. Gusa na none uzirinde kugirana ubushuti buhambaye n’uwo mwatandukanye(ex friend) kuko bishobora guteza ibibazo utatekerezaga. Mube inshuti ariko ntihagire ibijya kure.
Zimwe mu mpamvu udakwiye kugirana umubano wihariye n’uwo mwakundanye mugatandukana:
1.SI NGOMBWA RWOSE
Ni ukuri kose ntibikenewe ko ugirana ibyo twakita agakungu n’uwo mwatandukanye kuko nta n’impamvu yabyo. Reba ibindi bifite umumaro byaguteza imbere wubake ubuzima bwite bw’ejo hazaza. Ntimube abanzi rwose kuko si byiza, ariko na none ubushuti bwanyu bugire umupaka. Ntitwifuza ko waba umwanzi n’uwo mwatandukanye kuko mutakiri mu rukundo kuko ntibinakwiye rwose.
2.BITEZA IBIBAZO MU RUKUNDO RWAWE RUSHYA
Uramutse ubonye undi mukunzi, umubano udasanzwe waba ufitanye n’uwo mwatandukanye wakangiza bikomeye urwo rukundo rwawe rushya. Impamvu y’ibi ni uko umukunzi wawe mushya adashobora kwihanganira kukubonana kenshi n’umuntu uvuga ko watandukanye nawe. Uwo mukunzi wawe ni umuntu, birasanzwe ko abakundana bafuhirana, kukubonana n’uwo mwarekanye byateza ibibazo bikomeye mu rukundo rwawe rushya.
3.BYAKUGORA GUTERA IMBERE
Aha ntihagire ubyumva nabi cyangwa ngo abyumve ukundi, ntabwo ibi biba kuri umwe muri abo baba baratandukanye ahubwo byababaho bombi uko ari babiri. Kuko akenshi usanga gutandukana ari gake bihurirwaho, kuko ushobora gusanga umwe adashaka ko uko gutandukana kubaho mu gihe undi aba yabisariye cyane. Akenshi uko gukomeza urukundo twakita ko rudashinga bigaterwa n’uko gutandukana kutumvikanyweho, bigatuma bakunda kubonana kenshi ndetse bamwe bakanashaka gusubirana. Ibi ubwabyo bigabanya umuvuduko w’iterambere ryanyu mu buzima busanzwe.
4.BIZAKUBABAZA
Ushobora gutekereza guhora ubona umuntu mwakundanye, mwagiranye ibihe byiza by’urukundo, muziranye kuri byinshi ariko mutakiri kumwe uburyo byajya bihora bigushengura kumubona hafi yawe? Utekereza uburyo byakubabaza kuba utagifite uburenganzira bwo gukorana nawe ibyo mwakoranaga mbere no kutamwisanzuraho nk’uko byahoze? Ikindi ubwo bucuti bwimbitse bwajya burushaho kukubabaza umubonanye n’abandi ni yo mpamvu ya mbere tukugira inama yo kubyirinda. Mube inshuti bisanzwe ariko ntibikabye na gato.


text:
IBIBAZO N’IBISUBIZO bijyanye n’amasomo
mountaincreative
December 11, 2020
Amakuru mashya, Ibyerekeye Amasomo
330 Abarebye Iyi Paji
2020-12-11
Kanda kuri buri kibazo kugira ngo ubone Igisubizo
Ibibazo n’Ibisubizo bijyanye n’amasomo
Yego, amasomo yacu ateguye ku buryo buri wese yayumva mu gihe afite umwanya n’ubushake.
Amasomo yacu aboneka kuri murandasi (Interineti) wabasha kuyakurikirana aho uri hose bisaba kuba ufite telefone ya simati cyangwa mudasobwa bikoresha interineti.
Oya, Nta masomo yandi usabwa gusa usabwa kugira ubushake n’umwete kugira ngo bikorohere kumenya gushushanya vuba.
- Email;
- Nimero ya Telefone;
– Ifoto imwe;
– Kuzuza Form y’umwirondoro iboneka ku rubuga rwa mountaincreative.rw ahanditse Kwiyandikisha.
Igiciro cyo kwiyandikisha hamwe amasomo ni 15.000 RWF atangwa rimwe, nta yandi wongera gutanga kugeza usoje. Kwishyura wakoresha momopay *182*8*1*413272*15000#, ushaka gukoresha ubundi buryo watwandikira kuri courses@mountaincreative.rw.
Amasomo atangira igihe cyose wiyandikishije ushobora gusoza hagati y’amezi ane n’atandatu mu gihe wize nibura iminsi ibiri mu cyumweru.
Oya, buri wese agomba kugira konti ye yo kwigiraho kugira ngo abashe gutanga umukoro yahawe mu mazina ye.
Ceritifika dutanga ni iyo ku rwego rw’amasomo y’ibanze mu gushushanya wayakoresha gusa mu kongera agaciro umwirondoro usaba ukazi (CV).
Bisaba kuba ufite interineti ihagije kandi ikora neza kugira ngo wige, niyo mpamvu igiciro cy’amasomo ari gito ugeranyije n’agaciro amasomo ateguranye kuko wishyura 10% by’agaciro kayo, andi asigaye twizera ko wayifashisha mu gushaka interniti n’ibindi bikoresho bwagufasha aribyo telefone ya simati cyangwa mudasobwa.
Amasomo ateguye mu buryo bw’amashusho ndetse agaherekezwa n’inyandiko byagufasha gusobanukirwa. Ndetse n’ufite ubumuga bwo kutabona ashaka kumeya ibyerekeye gushushanya yakumva neza amajwi agize amasomo. (Iki ni ikibazo cy’ingenzi twabajijwe n’abanyeshuri batandukanye).
Buri wese yakwigira aho ari hose kuko buri gace k’amasomo kari hagati y’iminota 3 na 30. Wakoresha inzu y’Ikoranabuhanga y’ikigo (Computer Lab) ukabona amasomo yose.
Umwana wese uzi gusoma no kwandika aremewe, gusa umwana wese ufite munsi y’imyaka 12 agomba kugira umuhagararira kugira ngo abashe gukurikirana amasomo neza.
Si ngombwa, uhagarariye umwana, amufasha gukora no kubona ibikoresho bikenewe, nka telefone, mudasobwa n’ibindi bikenewe gukurikirana amasomo.
Wakoresha email: courses@mountaincreative.rw cyangwa Tel: 0787779742.
Gikondo, mu karere ka Kicukiro, hafi na sitasiyo HASS PETROLEUM, umuhanda KK 567 St muri metero 100.
Waduhamagara kuri tel: 0787779742, cyangwa ukatwandikira kuri courses@mountaincreative.rw, wanasura urubuga www.mountaincreative.rw wifuza kumenya amakuru menshi kuri twe.
Oya, nta mwihariko uhari kuri mudasobwa cyangwa telefone, ugomba kuba ubasha gufungura website kugira ngo ukurikirane amasomo.
Ibikoresho byo gushushanya tuzifashisha ibiboneka mu maduka yo mu du santere hose mu gihugu. Ndeste telefone na mudasobwa wabikura mu maduka abigurisha.
Kanda Hano urebe ibijyanye n’amasomo
Ongera Ushakishe
Amarushanwa yo Gushushanya Agamije gufasha abana bafite impano kubona uburyo bwo kwerekana ibihangano byabo, ndetse …


text:
Ugukorakoranaho(Caresses) bifite akamaro kanini. Byongera ibyishimo ku mubiri w’umugabo n’umugore, bikongera ubushake bwo gukora imibonano mpuzabitsina ndetse ubwabyo bishobora gutuma umugore agira ububobere nta kindi gikorwa cyabayeho.Bimaze kugaragara ko imibonano mpuzabitsina ari igikorwa cy’ingenzi mu buzima bwa muntu. Muri iki gihe rero ikorwa bitandukanye n’uburyo bwahozeho mu bihe byashize, aho umwe mu bashakanye bitewe n’ubushake bwinshi yatunguraga mugenzi we agahita amukoresha imibonano mpuzabitsina nta yindi nteguza.
Gusa ngo n’ubwo abantu babyaye hungu na kobwa, ubushakashatsi bwagiye bukorwa bwagaragaje ko kudategurana bigira ingaruka mbi ku mubiri, ku bwonko ndetse no mu mibanire y’abashakanye, ariko cyane cyane ku bagore.
Ibyiza by’iki gikorwa byasobanurwa mu nzego eshatu:
1. Mu gihe cy’imibonano mpuzabitsina
Muri iki gihe cy’imibonano mpuzabitsina ugukorakoranaho cyangwa karese (caresses) nk’uko benshi bakunze kubyita, bifite akamaro kanini cyane mu gihe cy’imibonano mpuzabitsina.
Icya mbere ni uko byongera ibyishimo ku mubiri w’umugabo ndetse n’uw’umugore mu gihe hari kuba kwiyongera k’ubushake bwo gukora imibonano mpuzabitsina.
Icya kabiri ni uko karese ubwazo zituma umugore agera ku rugero nyarwo rw’umunezero mu gihe iyo imibonano ibaye ihutiweho usanga umugabo arangiza imibonano mpuzabitsina umugore ari bwo we yumva akiyitangira.
Iki gikorwa cyo gukorakoranaho si ku bagore gusa gifite umumaro munini ahubwo no ku bagabo ngo ni ingenzi. Mu busanzwe abagabo usanga baba bakeneye kumva ibyishimo umwanya muremure mu gihe cy’imibonano mpuzabitsina, ariko ngo ntibikunze kubakundira kuko usanga bitewe n’ubushake bwinshi bahita batangira igikorwa nyamukuru bigatuma banagisoza vuba nta byishimo birambye bagize ; bivuga ko hari inzego baba basimbutse. Abagore rero bakunda abagabo babo barabakorakora cyane kugira ngo babahe umunezero mwinshi nk’uwo na bo babona.
Ese kuki hagira umwe mu bakora imibonano mpuzabitsina usimbuka inzego zimwe na zimwe agahita agera mu ijuru rya karindwi (le septième ciel), kandi mu by’ukuri bakagombye kugenda bazamuka urwego ku rundi.
Mu bikorwa, abashakashatsi bagaragaje ko iminwa n’intoki ari byo byiza mu gihe umugore n’umugabo bari ku rugero rumwe rw’ubushake bw’imibonano mpuzabitsina. Akenshi icyo bombi bakora ni ugusomana akanya kanini ku munwa no ku mabere (umugabo n’umugore). Gukorakora rugongo n’udusabo tw’umugabo ntibabyibagirwa. Ikindi ni uko kubwirana utugambo twiza tw’urukundo mu gihe cy’imibonano mpuzabitsina biri mu bizamura ubushake n’ibyishimo (effet d'ascenseur).
Bitewe n’impamvu zitandukanye umugabo ashobora kurangiza vuba. Iki kibazo abagore baracyihanganira kuko kuri bo ngo umugabo umukorakoye neza ari we afata nk’uwamuhaye ibyishimo nyabyo. Ngo abagore bafata karese nk’aho ari rwo rukundo ndetse n’icyubahiro cy’umubiri wabo .
2.Nyuma y’imibonano mpuzabitsina
Nyuma y’imibonano mpuzabitsina usanga abayikoze bakomeza gukorakoranaho umwe ashimira undi igikorwa kirangiye. Gusa ikibazo gikunze kubaho ni uko nyuma y’imibonano mpuzabitsina usanga abayikoranye bombi batayisoza bishimye ku rugero buri wese aba yifuza.kandi koko ntibyoroshye.
Mu bikorwa: Nta kindi hano cyakorwa uretse kumenya ko umugore atishimira imibonano mpuzabitsina ihutiweho (une stimulation trop directe est vraiment désagréable chez les femmes). Naho abagabo bo bishimira cyane amagambo meza no kubashima haba ku mubiri wabo ndetse no ku gikorwa cyabo.
3. Gukorakorana bitanga ubushake bikongera n’umunezero
Ni gute umuntu yabaho nta karese? Uhereye mu ivuka, igihe umuntu aba akiri muto usanga akeneye karese z’umubyeyi we kugira ngo bumvikane (pour communiquer) ndetse kugira ngo yumve atekanye.
Ku bakundana rero usanga iki gikorwa cyo gukorakoranaho ari ingenzi kuko buri wese atanga kandi akanakira ibyishimo bikwiriye.
Mu gihe umwe azi umubiri w’undi neza bituma abasha kumuha ibyishimo by’ingenzi. Ni ngombwa rero ko abakundana babwirana ibice by’umubiri wabo byumva cyane kurusha ibindi. Ku bantu bize ibya siyansi (science) bo bavuga ko karese zituma umubiri wibyaramo ibintu karemano bifite umumaro wo kugabanya uburibwe no kumva umuntu amerewe neza cyane (les endorphines) ndetse n’ibindi bituma umutima utera ku rugero rwiza (l'ocytocine).
Mu yandi magambo, gukorakoranaho cyangwa se karese bitanga ibyishimo byinshi. Byaba ikibazo rero hagize ubyibuza!


text:
Ikibaya cya Megido cy’izwi cyane muri Bibiliya cyane cyane mu gitabo cy’ibyahishuwe, cyari giherereye mu mujyi wa cyera cyane wa Megido cyitiriwe. Ni nawo witwa Harmagedo mu kigiriki cyangwa se Megido mu rurimi rw’igiheburayo.
Megido iherereye ku mutima w’inzira inyura ku gasongero ka Karumeli igahuza Misiri na Mesopotamiya, kandi iyi nzira ya cyera cyane yabaye imwe muzakoreshejwe cyane mu bucuruzi bwabaga hagati ya Misiri na Mesopotamiya ariyo Irake yo mu gihe cyacu. Kuba ahitaruye kandi hanyurwa cyane ndetse no gusurwa kwa hato na hato byatumye ikibaya cya Megido kimenyekana ku bantu batandukanye harimo n’abo mu gihe cyacu.
Megido yari ituwe mu gihe cya cyera cyane mbere y’uko ihinduka agace ka Kanani, niho intambara izwi cyane hagati ya Thutmose wa 3 umwami wa Egiputa na Durusha umwami w’abami wa Megido na Kadeshi yabereye mu mwaka w’1479 mbere ya Kristo. Ibyabaye muri iyi ntambara ikintu ku kindi byanditswe ku nkuta z’urusengero rw’umwami Thutmose wa 3, kandi basobanura neza ko insinzi idasanzwe yatashye ku banyamisiri uwo munsi, ariko umugi wose wa megido uguma mu maboko y’abanyakanani.
Mu gihe cy’abanyakanani, ibitambiro bidasanzwe byari byuzuye ikibaya cya Megido aho hari mu hantu hazwi cyane batambiriraga ibigirwamana byabo. Ibi rero ntibyabuze kubangamira bikomeye iyobokamana rya Isiraheli ubwo bamaraga kwigarurira igihugu cya Kanani nyuma y’urugendo rukomeye rwabakuye mu Misiri.
Abisiraheli bakigera i Kanani, umugi wa Megido niwo wari ukomeye kurusha indi yose, kandi wari warakuwe mu maboko ya Siriya na Tiglath Pileser wa 3. Ku yindi nshuro wafashwe n’ab’Isiraheli, nabo bawamburwa n’abanyababuroni. Abaromani bubatse inzu zidasanzwe hafi yawo, mu kinyejana cya kabiri n’icya 3 nyuma ya Kristo. Muri iki gihe kandi, nibwo bubatse n’urusengero rwari rutamirijwe amafoto adasanzwe y’amafi, isura ya Mose ndetse n’inyuguti zigaragara cyane mu rurimi rw’ikigereki zisobanura ko urusengero rwatuwe Yesu Kristo Imana y’igize umuntu.
Mu gihe Abisiraheli bigaruriraga Kanani bayobowe na Yosuwa, batsinze bidasubirwaho umwami wa Megido ariko ntibigeze bagerageza gufata umujyi wa Megido kugeza igihe bagiriye umwami wabo wa mbere. Ku bijyanye n’iki gihe, mu kinyejana cya 14 mbere ya Kristo uyu mujyi wa Megido uvugwa mu nyandiko 6 z’umwami Biridiya wayiyoboye muri icyo gihe. Avugako mu gihe cy’imyaka myinshi, Megido yakomeje kuba iy’abanyakanani ariko iza kwigarurirwa n’abafilisitiya nabo bayamburwa n’abuzukuru ba Aburahamu (Abisiraheli) aribo baje kuyitura kugeza ubu.
Megido ku ngoma ya Salomo: Abahanga benshi bemeza ko umugi wa Megido ufite inzu nyinshi z’ubatswe mu gihe cy’umwami Salomo.
Ishusho y’ingenzi kandi itangaje cyane ni irembo ry’ibyumba 6 ryubatswe na Salomo rishobora no kuboneka mu bindi bice bitandukanye bya Isiraheli. Iri rembo rifite ibyumba 6 kandi umumaro wabyo ntawe uwuzi, gusa bikekwa ko byakoreshwaga n’abarinzi b’umurwa. Igice cy’iri rembo kireba i Megido, Hazor na Gezer bifite umwihariko wabyo. Ahagenewe inzira ziva Megido ni hanini cyane ugereranyije n’inzira zagenewe ibindi bice. Ikindi kintu kiboneka muri Megido gifite icyo kivuze ku mwami Salomo ni inyubako zidasanzwe bivugwa ko zubatswe mu gihe cye kandi zitiriwe izina rye.
Inyubako nk’izi kandi zabonetse i Hazor na Berisheba zose zikaba zikekwaho kuba zari ububiko bw’ibikoresho bya kera nk’uko byavumbuwe n’abahanga mu by’ubusigaratongo bo mu gihe cyacu. Ukinjira mu mujyi wa Megido, inzu nto ihari nayo yagaragaye ko yari y’ubatswe mu buryo bumwe n’izavuzwe haruguru kandi nayo yari ububiko bw’ibikoresho. Ikindi gikomeye cyavumbuwe ni ibikoresho byasanzwe muri iyi nzu bikekwa ko byaba byarakoreshwaga kugeza mu gihe cy’umwami Ahabu.
Igitangaje cyavumbuwe muri uyu mujyi wa kera cyane ni ameza yanditsweho mu buryo butangaje, kandi kuri yo hariho igice cyanditseho umuvugo ukekwa ko wakomotse muri Mesopotamiya kandi ufatwa nk’inyandiko ikuze kurusha izindi zo mu gihe cyacu. Amakopi yawo menshi yavumbuwe yari afite ubukuru bw’ibinyejana birenga umunani, ashyirwa mu ndimi zitandukanye kandi abatari bacye banejejwe n’ibyavugwaga muri wo. Aya meza adasanzwe yaje kuburirwa irengero ubwo yari atwawe mu nzu ndangamurage Istanbul, ariko hakorwa andi y’izahabu afite ishusho nk’iy’aya mbare kandi wayasanga muri iyi nzu ndanga murage.
Kuri aya meza kandi hagaragayeho igihamya cy’inkuru ivugwa na Bibiliya, aho Shoshanq wambere yagerageje gukora ubugambanyi ku bihugu bya Isiraheli na Yudeya. Ibi bihugu binagaragara ku rutonde rurerure rw’ibyo uyu mwami yigaruriye mu gihe gito, nk’uko bigaragara mu rusengero rwa Amun ruri Karnak. Ubu bugambanyi bivugwa ko bwakozwe ku ngoma ya Yerobowamu muri Isiraheli na Rehobowamu muri Yudeya nk’uko tubibona mu gitabo cya 1 cy’abami.
Iyindi ntambara itangaje yabereye muri iki kibaya ku ngoma y’umwami Necho wa 2 wayoboye igihugu cya Egiputa mu mwaka wa 610 kugeza 595 mbere ya Yesu. Mu bugambanyi bukomeye, yafashije Siriya kurwanya Babuloni mu mpeshyi y’umwaka wa 609 mbere ya Kristo, kandi yahuye na Yosiya umwami wa Yudeya mu buryo busa n’ubutunguranye bategura uru rugamba. Dukurikije ibivugwa mu gitabo cya 2 cy’abami igice cya 23, Yosiya yarwanye intambara aza guhungira i Megido aho yapfiriye.
Nyuma umwami Necho wa 2 yafashe bunyago umwami Yehowahazi maze ashyiraho Yehoyakimu nk’umwami w’ubuyuda. Kuva kera Megido ni isibaniro ry’intambara kandi n’intambara izaheruka hagati y’icyiza n’ikibi, mu buryo bw’umwuka, niho izarwanirwa. Mbese uzaba uri kuruhe ruhande?
Source: Agakiza.com
Src: megiddoexpedition/home
[email protected]


text:
INYANDIKO Z’IBANZ
INYANDIKO Z’IBANZE
IRIBURIRO
Ni gake cyane muri ibi bihe bihindagurika kubona hariho igitabo kibayeho ibinyejana byinshi gikunzwe kandi kiri mu bitabo bikunze gusomwa muri iki gihe bivuga ibintu bigezweho. Nyamara uko niko bimeze ku Nyandiko z’Ibanze zanditswe na Ellen G. White zifuzwa cyane. Uko imyaka yagiye ihita, hagiye hasohoka ingeri nyinshi z’iki gitabo mu rurimi rw’Icyongereza. Iki gitabo usoma ubu cyasobanuwe mu Kinyarwanda nyamara yari ingeri ya gatanu yacyo mu Cyongereza. IZ 8.1
Iki gitabo gito cyamamaye cyahawe izina mu buryo bukwiriye kuko ari ingeri yakomotse ku bitabo bitatu bya mbere bya Ellen G. White ari byo 1: “Imibereho ya Gikristo n’ibitekerezo bya Madamu Ellen G. White” cyasohotse mu 1851; “Inyongera ku mibereho n’ibitekerezo bya Ellen G. W hite” cyasohotse mu 1854; “n’Impano za Mwuka”, umuzingo wa 1 cyashyizwe ahagaragara mu 1858.” IZ 8.2
Kwamamara cyane kw’“Inyandiko z’Ibanze” bishobora kuba bituruka ku cyifuzo kidahwema cyo gutunga no kwiga ubutumwa bumenyesha kandi butera umwete bwageze mu itorero mbere binyuze mu mpano y’ubuhanuzi. IZ 8.3
Ingeri ya kabiri y’iki gitabo mu rurimi rw’Icyongereza yasohotse mu mwaka wa 1882, iza iri mu dutabo tubiri duto cyane. Aka mbere kitwaga “Imibereho n’ibitekerezo n’Inyongera” naho aka kabiri ko kitwaga “Impano za Mwuka.” 2 Ku byerekeye ibintu bike byongewe kuri izo nyandiko z’umwimerere zabanje ndetse na bike cyane mu myandikire byahinduwe muri icyo gihe, ubwanditsi bwabigaragaje mu gice cy’iriburiro muri aya magambo: “Indangamirongo zigaragaza amatariki n’ubusobanuro, ndetse n’umugereka urimo inzozi zishimishije z’uburyo bubiri zavuzweho nyamara ntizandukurwe mu gitabo cy’umwimerere, bizongera agaciro k’iyi ngeri. Uretse ibyo byonyine, iyi ngeri ntacyo yahinduwemo ugereranyije n’igitabo cy’umwimerere, uretse ahantu hamwe na hamwe hagiye hakoreshwa ijambo rishya, cyangwa guhindura uko interuro zubatswe kugira ngo igitekerezo cyumvikane neza, nta gace na gato k’igitabo cy’umwimerere kigeze gakurwaho. Nta no kugerageza na gato guhindura igitekerezo cyangwa amarangamutima byo mu nyandiko y’umwimerere, kandi n’imvugo yahindutse umwanditsi Ellen G. White abanje kubisuzuma kandi abyemera nta ngingimira.” IZ 8.4
Ibyo bitabo bibiri byari bibangikanye byongeye gusohorwa mu mwaka wa 1882 byafatanyirijwe mu muzingo umwe bifite umutwe uvuga ngo: “Inyandiko z’Ibanze. 3” Mu mwaka wa 1906, imiterere y’icyo gitabo yaranogejwe maze kiba ingeri ya gatatu (mu Cyongereza) yakwirakwijwe cyane, kandi igakundwa bikomeye. Uko ubutumwa buri ku mpapuro muri iyi ngeri nibyo byabaye icyitegererezo ku nyandiko zose za Ellen G. White ndetse n’imigereka yose yakurikiyeho. IZ 9.1
Ingeri ya kane (mu Cyongereza) y’Inyandiko z’Ibanze 4 yashyizwe ahagaragara mu 1945. Imyaka mirongo ine icyo gitabo cyamaze gisohoka mu icapiro yatumye biba ngombwa ko amagambo yacyo ashyirwa ku bikoresho by’icapiro bishya. Ubwo hongeraga kubaho gusubiramo iyo ngeri, buri paji yose yagiye isubirwamo hakurikijwe ingeri yayibanjirije. Imyandikire n’utwatuzo bigezweho byagiye bikoreshwa, kandi iriburiro rishya ryavugaga amateka y’icyo gitabo mu magambo make naryo rishyirwamo. IZ 9.2
Iyi ngeri ya gatanu y’Icyongereza dusobanuye mu Kinyarwanda ikubiyemo n’umusogongero ku mateka wongeweho kugira ngo utume umusomyi amenya ibihe n’ibyabaye bijyana n’iyandikwa ry’ibice binyuranye by’iki gitabo. Hari n’ubusobanuro buto bwinshi bwatanzwe kugira ngo hasobanurwe imvugo n’ibyariho bitumvikana neza muri iki gihe nk’uko byari biri igihe iki gitabo cyandikwaga. Ibyo Ellen G. White yanditse ntibyigeze bihinduka haba no mu myandikire y’ingeri ya kane y’Icyongereza yabanjirije iyi ya gatanu dusobanuye mu Kinyarwanda. Kubw’ibyo rero, iki gitabo cyasobanuwe gihuje n’umugereka usobanutse neza w’inyandiko za Ellen G.White. IZ 9.3
Mu gice kivuga iby’Imibereho n’Ibitekerezo, havugwa amagambo y’ibanze ku mibereho yihariye ya Ellen G. White, hakerekana muri make imibereho ye mu bihe by’Itsinda ryari ritegereje kugaruka kwa Yesu ryariho mu myaka ya 1840-1844. Nyuma y’ibyo, hakurikiraho amayerekwa ya mbere Ellen G. White yagize, amenshi muri yo akaba yarasohowe yanditswe ku mpapuro cyangwa mu tunyamakuru. IZ 9.4
Igice cy’Inyongera gisobanura imvugo zimwe na zimwe zakoreshejwe mu nyandiko z’Ibanze zitumvikanye neza cyangwa zitari zakoreshejwe uko bikwiye, kandi zigatanga inama z’inyongera zigenewe itorero. Ishyirwa ahagaragara kw’izi nyandiko z’Inyongera kwabanjirije ho umwaka umwe iyandikwa ry’agatabo gato kari gafite umutwe uvuga ngo “Ibihamya by’Itorero.” IZ 9.5
Kuba “Impano za Mwuka”, umuzingo wa 1, ari cyo gitabo cya mbere cyasohotse cyavugaga iby’intambara y’igihe kirekire iri hagati ya Kristo n’abamarayika be na Satani n’abamarayika be, bituma iki gitabo gikundwa kubera uko gisobanura neza, ibigikubiyemo ndetse n’uko bikora ku mutima w’ubisomye kubera ingingo zikomeye zirimo. Mu myaka yakurikiyeho, iki gitekerezo gihinnye cy’intambara hagati ya Kristo na Satani cyasobanuwe neza mu mizingo ine y’Umwuka w’ubuhanuzi 5 yashyizwe ahagaragara mu myaka ya 1870-1884. IZ 9.6
Nyuma yo gukwirakwizwa ahantu henshi, icyo gitabo kigizwe n’imizingo ine cyasimbujwe ikindi cyamenyekanye cyane kandi kigasomwa na benshi cyiswe Intambara y’ibihe byose, cyerekana mu buryo burambuye imiterere y’iyo ntambara nk’uko Madamu Ellen G. White yayeretswe mu mahishurirwa menshi. Nubwo ibyo bitabo byuzuye (ari byo Abakurambere n’Abahanuzi, Abahanuzi n’Abami, Uwifuzwa Ibihe Byose, Ibyakozwe n’Intumwa, n’Intambara Ikomeye) bigaragaza igitekerezo cy’iyo ntambara mu buryo bwuzuye, inyandiko fatizo y’icyo gitekerezo nk’uko igaragazwa muri iki gitabo mu buryo bw’incamake, bwahuranyije kandi bworoheje, ndetse ikomatanye n’Imibereho n’Ibitekerezo, izahora iteka ikenewe cyane. IZ 10.1
ABASHINZWE KURINDA INYANDIKO ZA ELLEN G. WHITE
SILVER SPRING, MARYLAND
Werurwe 2000


text:
Bamwe mu biyandikisha gukora ibizamini barahura n’imbogamizi z’amazina
Yanditswe na MUGISHA BENIGNE
Abanyeshuri biyandikisha kuzakora ibizamini bya Leta barahura n’imbogamizi z’amazina yabo agaragara nk’ayagiye ahindagurika, kuri ubu bamwe bakaba baratumwe ababyeyi ngo bagee gusobanura iby’amazina y’abana babo.
Bamwe mu babyeyi bari bazindukiye kujya gusobanura ibibazo by’amazina y’abana babo ku mashuri muri gahunda yo kubandika kuzakora ibizamini bya Leta bavuga ko hari ubwo abana babaga bariswe amazina agera kuri ane, nyuma akagenda agabanywa n’abarezi mu myaka inyuranye y’amashuri bagiye banyuramo, byagera igihe cyo kwiyandikisha gukora ibizamini bya Leta akaba ari bwo ibibazo bivuka.
Mumporeze Anne Marie ni umubyeyi urerera mu karere ka Ngororero, yabwiye Imvaho Nshya ko yari yitabye ku ishuri gusobanura iby’amazina y’umwana we wiswe amazina 4 ari nayo ari mu bitabo by’irangamimerere.
Ati “Umwana wange twamwise amazina 4, ariko iyo yazanaga indangamanota twasangaga yanditseho amazina abiri gusa andi bayavanyeho, tukagira ngo nta kibazo kwandika ayandi bizakorwa mu bindi bihembwe”.
Avuga ko byageze mu gihe cyo gufata indangamuntu umwana akandikwa hashingiwe ku bitabo by’irangamimerere aho yanditse mu mazina ane y’umwirere yahawe n’ababyeyi akiri umwana, ariko akaba adahuye n’amazina yanditse ku ndangamanota kuko ari abiri gusa.
Kabahizi Anicet na we ni umubyeyi urerera mu karere ka Muhanga, avuga ko umwana we yitwa amazina atatu ariko akaza gutungurwa n’uko yiyongereyeho irindi rimwe atari azi.
Ati “Umwana namwise amazina atatu ariko sinamenye igihe yiyongereyeho irindi rimwe akaba ane, ari nayo yandikwaga ku ndangamanota ye, ariko mu bitabo by’irangamimerere handitsemo amazina atatu ari nayo agaragara ku ndangamuntu ye”.
Ibibazo by’amazina yandikwa ku ndangamanota z’abana bigomba gukemura hashingiwe ku mabwiriza Ikigo k’Igihugu cy’Uburezi (REB) cyashyize ahagaragara nk’uko atangazwa n’Umuyobozi mukuru wacyo Dr Ndayambaje Irenee agaragaza ko ikibazo cy’amazina anyuranye ashobora kuba atari yo yiswe umwana bizajya bikemurwa hashingiwe ku mazina yanditse mu bitabo by’irangagamimerere, bigaragaza amazina nyayo umwana yiswe n’ababyeyi.
Ati “Ku bijyanye n’ibibazo by’amazina ni ngombwa ko abayobozi b’ibigo bandika abanyeshuri bashingiye ku mazina biswe n’ababyeyi bakiri bato, hashingiwe ku yanditse ku bitabo by’irangamimerere no mu zindi nyandiko za Leta zigaragaza neza amazina nyayo y’umwana.”
Aha Umuyobozi wa REB yongeraho ko ibyo ari na byo bikwiye gushingirwaho mu kwandika umwana mu gihe agiye gutangira ishuri, ndetse ayo mazina akaba ari nayo azakomeza gukoreshwa mu bitabo by’ishuri no mu myaka ikurikiraho.


text:
Aya masomo yatangiye muri Kamena 2021 ahabwa urubyiruko rugenga 1761 ruturuka mu mirenge yose y’Akarere ka Burera na bamwe mu bayobora ku midugudu n’utugari, bigishwa amateka y’Umuryango RPF Inkotanyi, amahame n’imyitwarire biranga umuryango n’abanyamuryango, uburere mboneragihugu n’ibindi.
Bamwe mu rubyiruko rwasoje ayo masomo, ruvuga ko impamba ruhakuye igiye kubabera umusingi wo guharanira guteza imbere aho rutuye no guharanira ko urundi rubyiruko rwigishwa rukareka ingeso mbi zikunze kugaragara muri bamwe muri bo zo kwishora mu biyobyabwenge.
Uwiduhaye Alliance ni umwe muri bo wahize abandi muri aya masomo, avuga ko kuri ubu agiye gushishikariza urundi rubyiruko kumenya ibyiza by’Umuryango RPF Inkotanyi kuko uyu Muryango ufite indangagaciro z’Ubunyarwanda.
Yagize ati “Twize amateka y’Umuryango RPF Inkotanyi n’indangagaciro zawo kandi nasanze zibumbatiye ubunyarwanda, ngiye kwigisha urubyiruko ndukangurire kudacika intege mu buzima no guharanira iterambere kandi abijandika mu biyobyabwenge nzabigisha kubireka no kubirwanya mu gihugu.”
Hakizimana Adrien na we yagize ati “ Mbere ntabwo nari nzi neza Umuryango nawumenye ari uko nywugezemo, twigishijwe amasomo menshi ku buryo twabishishikariza n’abandi kuko ni umuryango udaheza kandi wita ku kiremwa muntu, ngiye kuba intangarugero muri sosiyete nigishe abandi kuba intangarugero no kugira indangagaciro nyarwanda.”
Umuhuzabikorwa w’Urugaga rw’Urubyiruko rushamikiye ku Muryango RPF Inkotanyi mu Ntara y’Amajyaruguru, Robert Byiringiro avuga ko kuba mu Muryango bifitiye akamaro urubyiruko kubera amasomo n’indangagaciro batozwa bakiri bato.
Umuyobozi w’Umuryango RPF Inkotanyi mu Karere ka Burera, Uwanyirigira Marie Chantal yagarutse ku byiza uyu muryango umaze kugeraho muri aka Karere asaba urundi rubyiruko kudacikwa n’aya mahirwe rukaza kuvoma ubumenyi bakesha iterambere.
Uru rubyiruko 1761 rwo mu Karere ka Burera ruje rwiyongera ku rundi 1802 rwo mu Karere ka Rulindo, 2200 rwo mu Karere ka Gicumbi, 1782 Gakenke na 750 bo mu Karere ka Musanze bose bamaze guca mu ishuri ry’umuryango bigishijwe amateka, amahame n’indangagaciro z’Umuryango RPF Inkotanyi mu Ntara y’Amajyaruguru.


text:
Makombe Theo umugabo ufite umugore n’abana 4 mugihe cya Genocide ubwo yahigwanga ngo yicwe, Imana yaramurinze ararokoka ariko asigarana ihungabana ritewe n’ibyo yanyuzemo kuburyo yahoraga arota bari kumwica. Akimara gukizwa Yesu yamukijije iryo hungabana ndetse ahabwa imabaraga zo kubabarira abamuhemukiye mu cyimbo cyo kwihorera.
Mu magambo ye aradusobanurira uburyo yagize ihungabana ndetse n’inzira byanyuzemo kugira ngo abashe kubohoka.
“Genocide irangiye nta babyeyi batugiraga inama, twajyaga mu kabari n’abandi bajene barokotse tukiyahuza inzoga. Njyewe ku myaka 15 nari maze kuba wa muntu muhura ugasanga yasinze. Umuntu wese yicaraga atekereza kwihorera kuko abantu batwiciye twari tubazi tubabona. Twahise tugira ikintu kimeze nko kwigunga tukareba leta iriho itatwemerera kwihorera ukumva na yo urayanze tukibaza impamvu abantu baturokoye batubuza kwihorera.
Twagezeho duhinduka abantu bapfuye bashize imbere. Njye nari umuhanga mu ishuri nahoraga mba uwa mbere, ariko natangiye kuba uwa nyuma kuko naricaraga nkabona imihoro, nkabona Genocide irongeye irabaye. Ibyo byose nta hantu wari kubihungira kuko ubuzima bwari bugoye umuntu adafite aho kuba kandi nta kazi kari gahari ko gukora, ubuzima bwari bugoye tuburara ndetse tukabwirirwa. Ibyo byose byatumye niga kurwana ku buryo bukomeye, najyaga mu gisirikare bakanyangira ngo ndacyari mutoya nkabayo nkanga gutaha. Ariko mubyukuri ntibari bazi impamvu dushaka kujya mu gisirikare. Twajyagayo kugira ngo tuzihorere dutware imbunda natwe tuzakange umuntu.
Nakomeje guhugira mu mashuri ariko mbonye mbuze ubundi buryo njya muri karate ndavunga ngo nibura nanjye hatazagira umuntu unsagarira nzirwaneho. Burya umuntu uhangayitse ahangayikisha abandi, siinajyaga nseka, iyo wasekaga uri hafi yanjye nagukubitaga urushyi cyangwa ingume.
Maze kugira imyaka 20 nibwo nakiriye Yesu numva ko ubuzima buhindutse mbona icyerekezo cy’ubuzima noneho nsobanukirwa ibyabaye n’impamvu. Kugira ngo nkizwe byatwaye amasengesho menshi kuko mu bigo nazengurukagamo kwiga byaranze, nageze aho njya kwiga i Rilima mu wa kane ngezeyo ntangira akavuyo kanjye kuko aho nageraga hose nagiraga nibura nka’abantu ijana bangaragiye nyoboye. Narabashatse bagera nko muri 200 ku kigo kirimo abantu bagera ku 1000 icyumweru cya mbere bari bamenye.
Icyakora hari itsinda ry’abasore n’inkumi basenga banshyira muri gahunda batangira kunsengera ariko bakanansura, bakanyitaho bakampa ibyo nkeneye kuko naje mu kigo nta matelas n’amashuka mfite ariko ibyo byose barabimpaye banyitaho. Iyo bantumiraga ntabwo bambwiraga ngo tujye gusenga ahubwo banyumvishaga ko ari ahandi hantu bagiye ngo tujyane nagerayo ngasanga ari ugusenga.
Ndibuka hari umugoroba umwe bansengeye numva yuko hari ikintu kibaye. Barasengaga nk’amasaha 5 agashira nta kiruhuko bashyizemo kandi nta cifuzo nyamukuru barimo gusengera kuko bayoborwaga n’Umwuka. Twagiye gusenga nka saa moya z’ijoro bigeze hafi saa sita z’ijoro mbona bose barahindukiye baje aho nari nicaye narushye nabuze icyo gukora nananiwe no kubacika ngo njye kuryama. Aho ni ho kubohoka kwanjye kwabereye. Bose baraje bandambikaho ibiganza baransengera ngo ni ko Umwuka ababwiye, nyuma yaho barandetse njya kuryama.
Mu myaka 6 yose yari ishize, iyo naryamaga baranyicaga mu nzozi, nabonaga interahamwe zije zirukanka nko hagati ya metero 20 na 50 babaga batangiye kuntera ibyuma, mu nzozi sinabashaga kwirukanka ngo mbacike. Rimwe nkabona barantemye umutwe wanjye nkawubona mbese mu nzozi nabyukaga napfuye, ariko nari narabigize ibanga simenye igihe napfiriye n’igihe ntapfiriye. Mubyukuri nari naramaze kwizera ko napfuye ahubwo ndimo gushakisha inzira yo kugaruka mu buzima.
Iryo joro bansengeye ibintu byarahindutse kuko abicanyi baragarutse baza baturutse imbere inyuma haturuka Yesu, sinamubonaga n’amaso yanjye ariko naramwumvaga yari muremure, afite imbaraga, yasumbaga inzu bivuze ngo abicanyi uko bakaje bo ntibamubonaga ariko bari hafi kungeraho yaranteruye mu kwaha nk’uko baterura umwana anjugunya hejuru mu kirere. Ngeze mu kirere bampaye imbaraga zo kuguruka nkajya aho nshaka numva arambwiye ngo ntibazongera kukwica.
Akimara kumbwira ibyo bintu natekereje ko bishobora kuba ari inzozi nkangutse narababaye cyane ko nkangutse kuko nashakaga kuguma mu butsinzi. Mu gitondo rereo natangiye kubwira abantu ubuhamya bw’ukuntu Yesu yankijije n’uburyo batazongera kunyica. Kuva mu mwaka wa 200 kugeza 2007 ariho nashatse umugore hari intambara nagomabaga kurwana yo kubohoka. Byansabye gusenga cyane no kwiyiriza nshaka kubohoka. Nageze aho nitabaza ikigo cyitwa ‘Genesse a mission’ banyigisha kumenya Imanana, kwimenya no kumenyekanisha ibyo 2. Aho ni ho nabohokeye mpinduka umumisiyoneri”.
Asoza ubuhamya bwe aragira abantu inama yo kuzana ibibaremereye ku Mana kuko ishobora byose ati: “Ikintu cy’ingenzi abantu bagomba kumenya ni uko nta byago bikomeye ushobora kuba waragize byagora Imana. Niba wararokotse ukeneye kongera kurokoka mu buryo bwombi: Mu mwuka no mu mubiri, uriho urahumeka ariko Imana irashaka ko ubaho ku mpamvu kandi intego yawe ni icyo uhinduka cyo. Kristo ni we rufunguzo rw’ubuzima bwacu”.
Source: Agakiza Tv
[email protected]